Wyatt Earp pa oa 21, poltred war-dro 1869\nWyatt Berry Stapp Earp (19 a viz Meurzh 1848;13 a viz Genver 1929) zo bet ur saver-loened amerikan, ur bleiner kirri-samm, a-wezhioù ur chaseer bizoned, un ofiser a lezenn e meur a gêr eus ar Far-West, ur c'hoarier a vicher, un dalc'her saloon, mengleuzier, ha tredeog en emgannoù boks. Brudet eo dreist-holl evit ar perzh a gemeras en emgann en O.K. Corral, asambles gant Doc Holliday, ha daou eus e vreudeur, Virgil Earp ha Morgan Earp.\nDeuet eo Wyatt Earp da vezañ un den brudet eus istor ar Stadoù-Unanet. E vuhez he deus pourchaset danvez evit un niver a filmoù, a abadennoù skinwel, a vuhezskridoù hag a oberennoù faltazi.\n3 Den a lezenn\nD'an 30 a viz Gouere 30 1840 e timezas an intañv Nikolaz Porter Earp ha Virginia Ann Cooksey e Hartford, er C'hentucky. Ganet eoa bet Wyatt Earp e Monmouth, en Illinois, d'an 19 a viz Meurzh 1848. Wyatt Earp en doa un hantervreur koshoc'h, hag un hanterc'hoar, a varvas pa oa 10 miz. Nikolaz Earp a vadezas Wyatt evel an ofiser a rene anezhañ e-doug ar Brezel amerikan-ha-mec'hikan, ar c'habiten Wyatt Berry Stapp eus Emouestlidi war varc'h Illinois. E miz Meurzh 1850 e tilezas an Earped Monmouth evit mont da vevañ e Kalifornia met annezañ a rejont en Iowa. War-dro 160 devezh-arat a yae d'ober o atant nevez, seizh lev e biz Pella.\nE miz Meurzh 1856, Nikolaz a werzhas e atant hag e tistroas da Vonmouth, en Illinois, met ne zeuas ket a-benn da gavout labour evel barazher pe gounideg. Dre ma oa ne oa ket barrek da vagañ e diegezh mod all, Nikolaz a zivizas dont da vezañ poliser kêr, hag e labouras evel-se e-pad tri bloaz. A-hervez en doa un eil seurt gounidoù pa'n dije gwerzhet boeson, ar pezh a lakaas emsav enep ar boeson ar gêr da sevel en e enep. Prozezet e oa e 1859 evit bezañ gwerzhet boeson dindan kuzh, kondaonet hag mezhekaet dirak an holl. Ne voe ket gouest da baeañ an telloù-kastiz goulennet gant al lez-varn ha, d'an 11 a viz Du 1859, e oa lakaet foar war madoù an tiegezh Earp. Daou zevezh diwezhatoc'h ez eas kuit an Earped adarre da vont da Bella, en Iowa. Goude o diannezadeg e reas Nikolaz kalz beajoù da Vonmouth e 1860 da gadarnaat ha da peurechuiñ gwerzh e zouaroù ha da dalañ ouzh meur a brozez intentet outañ evit dleoù ha tamalloù flod war an telloù.\nD'ar c'houlz ma oa distroet an tiegezh da Bella e tarzhas ar brezel diabarzh. Newton, James, ha Virgil a lakaas o anv en arme an Unaniezh d'an 11 a viz Du 1861. Pa ne oa ken 13 vloaz e oa re yaouank Wyatt da vont gante met diwezhatoc'h e klaskas meur a wezh da dec'hout evit mont en arme, met kavet e vee bewech gant e dad ha kaset gantañ d'ar gêr.\nEndra ma oa Nikolaz o tuta soudarded hag o lakaat ar c'hompagnunezhioù da bleustriñ ar vivher soudard, Wyatt, gant sikour e daou vreur yaouankañ, Morgan ha Warren, a oa fiziet ennañ emell un eostad maiz a oa dindanañ war-dro 80 devezh-arat. Goude bezañ bet gloazet-bras en emgann Fredericktown e tistroas James d'ar gêr e-doug an hañvezh 1863. Kemer a reas Newton ha Virgil perzh e meur a gombat er reter hag a zeuas en-dro diwezhatoc'h.\nE miz Mae 1864, an tiegezh Earp a gemeras an hent gant ur charreadeg kirri a oa o vont da Galifornia. El levr Wyatt Earp: Frontier Marshal, skrivet gant Stuart N. Lake e 1931, e taneveller kejadenn an Earped gant Indianed e-kichen ar C'hreñvlec'h Laramie hag e tennas Wyatt e vad eus un arsav e Kreñvlec'h Bridger da chaseal bizoned gant Jim Bridger. Diwezhatoc'h, enklaskerien o deus lavaret e oa kaeraet danvell Lake diwar deroù buhez Earp, dre ma'z eus nebeut a brouennoù a gadarna e istorioù.\nKalifornia[kemmañ | kemmañ ar vammenn]\nE diwezh an hañv 1865, Wyatt ha Virgil a gavas fred evel bleinerien evit Phineas Banning's Banning Stage Line en Traoñienn an impalaer. Eno a-hervez e evas Wyatt whisky evit ar wezh kentañ ha ken klañv e vije bet en dije miret outañ a evañ e-pad ugent vloaz goude se.\nE-doug an nevezamzer 1866, Earp a zeuas da vezañ bleiner kirri-samm, hag a gase kargadoù evit Chris Taylor. An hent a heulie e for 1866-1868 a yae eus Wilmington, e Kalifornia, betek Prescott, e tachennoù Arizona. Labourat a reas war an hent eus San Bernardino dre Las Vegas, e tachennoù Nevada, betek Salt Lake City. E-pad an nevezamzer 1868, e oa tutaet Earp gant Charles Chrisman da gas dafar da sevel hent-houarn an Union Pacific. Soñjal a reer ez eo d'ar c'houlz-se e krogas da c'hoari evit an arc'hant ha da voksañ. Tredeog e voe en un emgann etre John Shanssey ha Mike Donovan.\nDen a lezenn[kemmañ | kemmañ ar vammenn]\nEn nevezamzer 1868 e annezas an Earped e Lamar, ma teuas Nikolaz da vezañ poliser. Pa zilezas e garg da zont da vezañ barner a beoc'h d'ar 17 a viz Du 1869, Wyatt a oa tutaet evel poliser e-lec'h e dad.\nD'an 10 a viz Genver 1870 e timezas Earp gant e gentañ gwreg, Urilla Sutherland (1849 - c.1870), merc'h William ha Permelia Sutherland, a orin eus New York. Ne badas ket pell an dimeziñ. Soñjal a reer e tremenas Urilla un nebeud mizioù pe war-dro ur bloavezh diwezhatoc'h. Div zisplegadenn eus he marv a gaver : hervez an hini gentañ e vefe marvet diwar an tifuz,, da-laras an eil e vefe marvet diwar wilioudiñ.\nE miz Eost 1870, Wyatt a brenas un ti ha douaroù evit 50 $. E miz Du e werzhas an ti en-dro evit 75 $. Implijet eo bet an deiziad-se evit muchañ deiziad marv Urilla, o harpañ war ar soñj n'en deus ket kement ezhomm un intañv eus un ti hag un den dimezet engortoz da gaout bugale. E miz Du, Earp a c'hounezas e bost poliser en dilennadegoù, trec'h d'e hantervreur, Newton, dre 137 a-enep 108.\nD'ar 14 a viz Meurzh 1871 e savas Kontelezh Barton ur prosez a-enep Earp. Karget e oa da zastum gwirioù aotre en anv kêr Lamar, ar sammad a oa da vezañ implijet da sevel skolioù er vro. Tamallet e oa outañ nompas bezañ degaset an arc'hant dastumet. D'an 31 a viz Meurzh, James Cromwell a savas klemm a-enep da Wyatt, o tisklêriañ e oa bet falset paperoù a spisae ar sammad arc'hant dastumet gant Earp digant Cromwell evit goulenn ur prosez. A-benn kaout ar sammad etre ar pezh a oa bet degaset gant Earp hag ar pezh a zlee Cromwell (hag a lavare en doa paeet) e lakaas al lez-varn foar war falc'herez Cromwell hag a werzhas anezhi evit 38 $. Disklêriañ a rae Cromwell e tlee Earp 75 $ dezhañ, gwerzh an ardivink. D'ar c'hentañ a viz Ebrel, Earp a oa unan eus tri den (war un dro gant Edward Kennedy ha John Shown) a oa tamallet oute bezañ laeret ul loen-kezeg. D'an 28 a viz Meurzh o dije laeret an damallidi daou loen-kezeg, "a dalveze pep a kant dollard", digant William Keys er vro indian. D'ar c'hwec'h a viz Ebrel e oa harzet Earp gant an eiler J.G. Owens. Lennet e oa dezhañ engalv ar c'hargoù en e enep gant Commissioner James Churchill d'ar 14 a viz Ebrel. Lakaet e oa ar c'hred da 500 $. D'ar 15 a viz Mae e oa embannet ar skrid tamall a-enep Earp, Kennedy ha Shown. Anna Shown, gwreg John Shown, a zisklêrias e oa vet mezvet he gwaz gant Earp ha Kennedy hag o doa gourdrouzet e vuhez a-benn kavout e skoazell. Koulskoude, d'ar 5 a viz Even, e oa didamallet Edward Kennedy tra ma chome digemm ar c'hargoù a-enep Earp ha John Shown. War a seblant, Earp, a dale ouzh daou brosez hag un argerzh-kastizañ, Earp a choazas da dec'hout Stad Missouri. Embannet e oa un urzh herzel.\nE-pad bloavezhioù, n'o deus ket an enklaskerien testeni ebet eus buhez Earp etre 1871 hag an 25 a viz Here 1874, pa zeu Earp war wel adarre e Wichita. Lakaet eo bet en doa tremenet an tri bloaz-se o chaseal bizoned e Kansas (evel m'en daneveller e buhezskrid Stuart Lake) hag o kantreal er Bradenn veur.\nKrediñ a reer peurvuiañ e kejas evit ar wezh kentañ gant e vignon tost Bat Masterson d'ar c'houlz-se, war vord ar stêr Arkansas. Koulskoude e oa dizoloet testenioù eus ar mare-se hag a ziskouez e oa Earp o vevañ e-kichen Peoria, en Illinois e 1872. Enklaskoù zo bet graet. Enrollet e oa Earp e rolloù kêr Peoria e 1872 e ti Jane Haspel, a rene ur fouzhti. E miz C'hwevrer 1872, polis Peoria a serras pevar maouez ha tri den. Wyatt Earp, Morgan Earp, ha George Randall e oa an tri den-se. Wyatt hag ar re all a oa tamallet oute "Derc'hel ha bezañ kavet en un ti brudet-fall." 20 dollar a dell-gastiz e oant bet lakaet da baeañ ouzhpenn ar priz lakaet evit an torfedoù-se. Kavet ez eus bet div harzhadenn all eus Wyatt Earp evit ar memes abeg e 1872 e Peoria. Klozañ a ra lod eus an enklaskerien e tiskouez titouroù Peoria e kemere perzh Earp e marc'had ar gasterezh e tolead Peoria e 1872. An titour-se en deus lakaet lod eus an enklaskerien da vurutellañ testenioù Lake diwar-benn chaseadennoù bizoned Earp e Kansas e 1871-74.\nE Frontier Marshal, Lake en deus embannet ivez en doa kejet Earp gant tud brudet evel Wild Bill Hickok pa oa e Kansas. Lake en deus anavezet Earp ivez evel an den en doa harzet ar ribler armet Ben Thompson en Ellsworth, Kansas, d'ar 15 a viz Eost 1873. Koulskoude ne zeu ket Lake a-benn da reiñ mammennoù e zisklêriadennoù. Abalamour da se enklaskerien o deus diskouezet o doa diskred diwar-benn danevelloù Lake. An enklaskoù graet n'o deus diskouezet prouenn ebet e oa Wyatt Earp en Ellsworth da vare torfedoù Thompson eno. Ar re a gred e harzadenn Thompson gant Earp, pe memes e bezañs Earp en Ellsworth e miz Eost ar bloaz-se, a ra anv eus eñvorennoù dispis e vije bet Earp o chom er Grand Central Hotel eno. Enklaskoù o deus diskouezet ne oa ket anv Earp war rolloù an ostaliri en hañvezh-se. Ouzhpenn, oberoù Benjamin Thompson e-tro ar bloaz ma oa harzet a oa danevellet-pizh gant kelaouennoù ar c'hornad na reont ket anv eus Earp morse. Thompson a embannas e zanevell dezhañ e-unan eus darvoudoù 1884, ha ne lavar ket e oa harzet gant Earp. An eiler Ed Hogue eus Ellsworth an hini eo a harzas anezhañ e gwirionez.\nWichita[kemmañ | kemmañ ar vammenn]\nEvel Ellsworth, e Wichita a oa un ti-gar ma veze kaset tropelladoù chatal eus Texas. An hevelep trummgêrioù cattle er far-west a oa lec'hioù trouzus leun a bennoù boeson, cowboyed armet a feste diwezh beajoù hir. Kregiñ a reas Earp da labourat ent ofisiel e burev marshal Wichita d'an 21 a viz Ebrel 1875, goude ma oa dilennet Mike Meagher evel marshal kêr (luzierezh a zegas an anv-se, rak "marshal kêr" a oa alies heñvelster gant penn ar polis, un anv a veze implijet ivez). Kavet ez eus bet ur pennad kazetenn hag a ra anv eus Earp evel "Ofiser Erp" (sic) kent ma oa tutaet ent ofisiel, ar pezh a laka e roll resis evel ofiser e 1874 amsklaer. War a seblant e oa paeet evit ul labour na oa ket ofisiel.\nEarp a c'hounezas brud pa oa e Wichita. Anavezout hag herzel a reas ul laer kezeg (oc'h ober gant e arm met hep gloazañ an den) ha goude se ur strollad laeron kirri. Un tamm brav a strafuilh en doe e deroù 1876 pa gouezhas e revolver karget diouzh e holster, pa oa en e goazez en ur gador, rak leuskel a reas un tenn pa skoas ar c'hi ouzh al leur. Tremen a reas ar boled a-dreuz e chupenn hag eñ er-maez dre ar solier. Gallout a reer soñjal diwar diviz Earp diwar-benn ar gudenn e buhezskrid Lake, Wyatt Earp: Frontier Marshal (embannet goude marv Wyatt), ne zougas morse ur revolver single-action gant c'hwec'h tenn adarre. E danevell Lake, Earp ne anzavas ket en doa prenet skiant a-zivout ar fazi-se diwar e goust.\nEarp a ziskouezas ivez e nerzh-kalon e Wichita en un darvoud na oa ket danevellet gant ar c'hazetennoù met a gaver meneget e buhezskrid Lake hag a zo kadarnaet en eñvorennoù e eiler Jimmy Cairns. Wyatt a lakas toucherien en arraj o klask kemer en-dro ur piano na oa ket bet paeet en ur fouzhti hag é rediañ an doucherien da zastum an arc'hant da viret ar benveg-seniñ el lec'h ma oa. Diwezhatoc'h, ur strollad eus tost hanter-kant toucher armet a vodas e Delano, o prientiñ mont dober un droiad boesonerezh diroll e Wichita en tu all d'ar stêr. Ar bolis ha keodedourien Wichita en em vodas evit enebiñ ouzh ar gowboyed. Earp a chomas e-kreiz linenn an difennerien, war ar pont etre Delano ha Wichita, ha derc'hel a reas penn ouzh ar bagad gwazed armet, en ur gaozeal oute. A-benn ar fin ez eas kuit ar gowboyed. Dalc'het e oa bet ar peoc'h hep tennañ un tenn hag hep lazhañ den ebet.\nBloavezhioù goude e skivas Cairns diwar-benn Earp: "Wyatt Earp a oa un ofiser dispar. Kalonek e oa ha war a seblant ne'n doa aon rak netra. Doujañs o doa an holl paotred-saout evitañ ha seblantout a raent anavezout e zreistelezh hag e aotrouniezh ."\nE diwezh 1875, kazetenn kêr ( Beacon Wichita) a lenned warni :\n"dimerc'her (an 8 a viz Kerzu), ar poliser Earp en deus kavet un estrañjour en e c'hourvez e-kichen ar pont badaouet gant ar boeson. Kaset en deus anezhañ d'ar 'bidouf' ha pa oa o furchal e c'hodelloù e kavas war-dro 500 $ en e gerz. Kaset e oa antronoz dirak e enor, ar barner polis, paeañ a reas e dell-gastiz evit e damm fest ken plaen ha tra hag eñ kuit, laouen an tamm outañ. Peadra en deus da laouenaat da vezañ deuet evit e aferioù, tra ma oa mezv, en ul lec'h ken dudius ha Wichita rak n'eus ken un nebeud lec'hioù all e lec'h ma vije bet klevet komz en-dro eus ur bilhed 500 $. Biskoazh den n'en deus lakaet diskred war lealded hor polis en un doare sirius."\n↑ city marshal\nFattig, Timothy W., Wyatt Earp: The Biography, Talei Publishers, 2005, ISBN 0963177281.\nBarra, Allen, Inventing Wyatt Earp: His Life and Many Legends, New York, Carroll & Graf Publishers, 1998, ISBN 0-7867-0685-6. Barra takes a look at the Earp legend and its place in American mythology, fiction, and film.\nEarp, Josephine Sarah Marcus, I Married Wyatt Earp: The Recollections of Josephine Sarah Marcus Earp, University of Arizona Pr, 1976, ISBN 0-8165-0583-7.\nGatto, Steve, The Real Wyatt Earp: A Documentary Biography, Silver City, High-Lonesome Books, 2000, ISBN 0-944383-50-5\nLake, Stuart N., Wyatt Earp: Frontier Marshal, Pocket, 1994, ISBN 0-671-88537-5.\nMarks, Paula Mitchell, And Die in the West: the story of the O.K. Corral gunfight, New York,, Morrow, 1989, ISBN 0-671-70614-4.\nReidhead, SJ, Travesty: Frank Waters Earp Agenda Exposed, Roswell, NM, Jinglebob Press & Wyatt Earp Books, 2005, ISBN 1-892508-13-3.\nTefertiller, Casey, Wyatt Earp: The Life Behind the Legend, New York,, John Wiley & Sons, 1997, ISBN 0-471-18967-7\nDarvoudoù buhez Earp hag Holliday e Tombstone, en o zouez emgann OK Corral zo taolennet e meur a romant, en o zouez : Who Rides With Wyatt gant Will Henry, Bloody Season gant Loren D. Estleman, Wyatt Earp gant Matt Braun, Trouble in Tombstone gant Richard Wheeler, ha Gunman's Rhapsody gant Robert B. Parker.\nTurner, Alford E., The OK Corral Inquest, College Station, Texas, Creative Publishing company, 1981, ISBN 0-932702-16-3.\nPajenn istor Wyatt Earp\nWyatt Earp: Tombstoniad gant Tim Fattig\nUl lec'hienn diwar Earp ha Tombstone, gant un niver bras a liammoù istorel war ar Gwiad.\nUr pennad diwar-benn e dad\nIstor tiegezh Wyatt Earp\nUn diverrañ eus e vuhez\nUn deskrivadenn eus e vuhez e Lamar\nUn daolenn eus Benjamin Thompson, bet harzet gant Wyatt\nRannbennad eus esae emvuhezskrid Wyatt Earp graet e 1926 gant John H. Flood, Jr.\nBez kollet Near Mattie Blaylock Earp near Pinal, AZ.\nTennerien Kansas gwezhall\nWyatt Earp: den a lezenn er gouelec'h (DesertUSA.com)\nBagad Vendetta Wyatt Earp: pennad gant Peter Brand\nAdtapet diwar « https://br.wikipedia.org/w/index.php?title=Wyatt_Earp&oldid=1823552 »


Yezhadur hollek - Wikipedia\nAr yezhadur hollek (saoz. 'Universal grammar') a zo anezhañ un deorienn yezhoniel a glask lakaat war-wel ar perzhioù yezhadur hollek, da lâret eo ar perzhioù boutin a c'heller kavout en holl yezhoù. Pal enklaskoù a seurt-mañ a glask displegañ penaos e vez desket ar yezhoù gant an dud evit ar wech kentañ rak krediñ a ra lod ez eo bezañ gouest da deskiñ ur yezh ur perzh a-ouenn evit an dud.\nFaos e vefe krediñ avat e souten an deorienn-mañ ez eo peurheñvel yezhadur pep yezh, met kentoc'h e vez roet ganti un nebeut reolennoù evit diswel liammoù don etre strukturioù yezhoniel zo a-benn displegañ, war e dro, panaos e ra ar vugale evit deskiñ sevel frazennoù reizh en yezh kentañ ken buan all.\nBountet e oa bet al labour war an dachenn-mañ evit ar wech kentañ gant Joseph Greenberg o labourat dreist-holl gant perzhioù boutin kevreadurezh 30 yezh disheñvel.\nUr 'perzh hollek' a zo ur perzh hag a zo gwir atav evit pep yezh pe d'ur perzh a vez kavet alies e meur a yezh.\nPep yezh he deus atav anvioù kadarn ha verboù.\nPep yezh (estreget yezhoù sinet are re vut) he deus atav kensonennoù ha vogalennoù.\nLiammoù strizh ez eus etre al labour enklask war an dachenn-mañ ha tachennoù all evel tipologiezh ar yezhoù hag an doare ma vez dielfennet ar yezhoù en empenn.\nGraet e vez an diforc'h etre ar perzhioù hollek rik diouzh un tu hag ar re ampleg diouzh an tu all:\n'Perzhioù hollek rik' (saoz. absolute universals):\nAr perzhioù hollek rik a zo gwir atav hag evit pep yezh, da skouer :\nRet eo anzav n'eus ket kalz a reolennoù a seurt-mañ da gavout e-touez holl yezhoù ar bed e gwirionez, avat.\n'Perzhioù hollek ampleg' (saoz. implicational universal):\nAr perzhioù ampleg a vez urzhiet a seurt ma vez liammet ur perzh resis gant unan all, da lâret eo, 'bewech ma vez kavet X e vez kavet ivez Y', da skouer :\nPep yezhoù ganti un trider he do atav ivez an daouder\nPep yezh ganti kensonennoù dre c'hwezhañ he do (pe he defe bet) ivez kensonennoù stokus.\n'Perzhioù damhollek' (saoz. universal tendancies)\nA-hendall, hervez ar statistikoù, daoust ha ma vez faos ur perzh yezhadurel evit un nebeudik yezhoù zo, e c'hell bezañ c'hoazh ur perzh damhollek evit an darn vrasañ eus yezhoù ar bed. Seurt perzhioù damhollek a c'hell bezañ ampleg pe rik diouzh o zu ivez.\nSetu ur skouer o tennañ d'ur perzh yezhadurel damhollek rik:\nAn darn vrasañ eus yezhoù ar bed o deus kensonennoù dre fri\nAn darn vrasañ eus ar perzhioù damhollek a zo ampleg avat, dres evel ar perzhioù hollek.\nSetu ur skouer o tennañ d'ur perzh yezhadurel damhollek ampleg:\nPeurliesañ e vez kavet araogennoù en ur yezh a ra gant an urzh Rener-Renadenn-Verb (SOV).\nBez ez eus ivez ur re yezhonourion hag o deus savet a-enep d'an deorienn-mañ. Hervez Michael Tomasello, da skouer, ez eo gouest ar vugale da deskiñ yezhoù hep ma vefent ganet gant ur re reolennoù yezhadurel en o empenn endeo. Hervezañ, n'eus tu ebet da diskwel eo c'hell bezañ faos seurt teoriennoù rak ne raent nemet deskrivañ perzhioù yezhoù zo hep gallout mont pelloc'h ha reakwelet ar pezh a c'hellfe degouezhout en ur yezh bennaket pe get.\nHa koulskoude, alies e vez savet damkanoù a seurt-se gant ar re o deus fiziañs e gwirionez ar 'yezhadur hollek - re alies, marteze, rak n'eo ket ral dezhe rakwelet traoù na c'hoarvez ket e gwirionez pe c'hoazh chom hep rakwelet traoù a c'hoarvez e yezhoù zo.\nKentelioù gant Skol-Veur Penn (SUA)\nAdtapet diwar « https://br.wikipedia.org/w/index.php?title=Yezhadur_hollek&oldid=1856791 »\nDernière modification le 18 Du 2019, à 05:30\nKemmoù diwezhañ degaset d'ar bajenn-mañ d'an 18 Du 2019, da 05:30.


Poste POST LABOUR SEKRETOUR-EZ / KASOUR-EZ\nPériode Kevrat termenet 12 miz / 20 eurvezh bep\nLieu An Oriant\nEmployeur DIWAN AN ORIANT\nMission Sekretourva : -Sikour war kehentiñ kevredigezh kerent ar vugale ha ivez hini renerezh ar skol (skignañ an titouroù / renkañ al lizhiri / Pellgomzadennoù). -Hizivadennoù an dielloù evit mont en dro ar skol (diazoù roadennoù – testennioù) -Harpañ raktresoù zo (Hetoù, abadennoù…) -Sikour an AEP ha renerezh ar skol evit ar labour sekretourva Troskol : - Ober war dro ar vugale e-pad ar prantad skol - Sikour evit pred ar c’hantin ha merenn vihan - Buheziñ / Evezhiañ porzh ar skol\nProfil Doare den : - Brezhoneg komzet - Skiant prenet war ar buheziñ, pe ober war dro bugale. - Gouzout ober gant un urzhiataer Anaoudegezhioù : - Mestroniañ an arloadoù word – excel, outlook – postembann ha reolennoù kehentiñ diazez Chemet : - Sikour an AEP ha Renerezh ar skol war ar sekretourva - Titouriñ, reteriñ pe sikour tud ar vugale da gavout an den a zo ret pa klaskont titouroù. Ret vo d’an den gouzout selaou ha bezañ en e aes gant ar gaoz. Ret vo dezhañ pe dezhi aozañ mat e labour, bezañ emrenn, evezhiek hag habask.\nRémunération 10.15€ / eur kriz\nRemarques Kevrat termenet (12 miz / 20 eurvezh bep sizhun) - Ar gwir da gaout un implij PEC. Ar raktres micherel a ranko klotaat gant al labour.\nFiche modifiée le 2020-06-29 11:15:35


Repuidi-brezel e Breizh (1937-1945) - Wikipedia\nRepuidi-brezel e Breizh (1937-1945)\nUr bern repuidi-brezel a zeuas da Vreizh adalek 1937, da gentañ abalamour da Brezel Spagn hag abalamour d'an Eil Brezel-bed (1939-1940) war-lerc'h. Ur yoc'h annezidi eus aodoù Breizh a rankas kuitaat o c'humun ivez, da skouer re bro An Oriant dre ma veze bombezadegoù alies gant ar Re Gevredet. E 1944-1945 e rankas ivez ar re a oa o chom e godelloù an Oriant ha Sant-Nazer mont kuit, en abeg d'an diouer a voued ha d'an emgannoù dreist-holl.\n== Repuidi deut eus Spagn ==\n1937: degemeret e vez tud o tont eus Spagn, Euskariz en o mesk, e Breizh, abalamour da Brezel Spagn; 2500 anezhe a zo kaset da Borzh-Lae.\nMae - Eost 1937: tro 2 300 repuad a zegouezh e Penn-ar-Bed.\n9 a viz Mae 1937: 446 bugel degemeret e Ploeneg.\nAr "Skoazell Ruz", gant e gadoriad Louis Guilloux, a glask gwellaat an traoù evit ar re a zo deut da Sant-Brieg.\n2-3 a viz C'hwevrer 1939: 180 mui 280 repuad o tont eus Spagn a zilestr e Groe a-raok bout kaset de Borzh-Loeiz .\n1 Repuidi 1939-1940 \n2 Repuidi eus ar c'hêrioù bombezet\n3 Notennoù ha dave\nRepuidi 1939-1940 Aozañ\n1añ a viz Meurzh 1939: krouet eo Servij Departamantel ar Repuidi er Mor-Bihan.\nHañv 1939: yuzevion, darn anezhe a orin eus Polonia, a zeu d'ober o annez en departamant, en Oriant, en Arvor hag e Kiberen da skouer.\n3 a viz Gwenholon 1939: Bro-C'hall a ziskler ar brezel ouzh Alamagn.\nGwenholon 1939: Servij Departamantel ar Repuidi a grog gant e labour da vat.\n1añ a viz Gwenholon 1939 - 10 a viz Mae 1940: 20 000 repuad a zegouezh er Mor-Bihan.\nHere 1939: tro 600 a dud a zo degemeret e Pondi.\n10 a viz Mae 1940 - 17 a viz Even 1940: 133 500 repuad ouzhpenn a zegouezh er Mor-Bihan. Dont a reont eus Norzh ha Reter Bro-C'hall hag eus an Izelvroioù, eus Belgia (meur a familh yuzev e-mesk ar re-mañ) hag eus Luksembourg.\n24 a viz Mae 1940: urzh a-berzh ar jeneral Le Bleu e Gwened d'ar repuidi mont da ti-kêr o c'humun-annez evit bout marilhet.\nHañv 1940: 750 0000 repuad e Breizh.\nDibenn miz Gwenholon 1940: ne van nemet 7 200 repuad eus 1939-1940 er Mor-Bihan.\n1942: hervez ar velestradurezh e chom 3 580 repuad eus an diavaez e departamant ar Mor-Bihan \nRepuidi eus ar c'hêrioù bombezetAozañ\nAnnezidi broioù Brest hag An Oriant a rank klask repu e lec'hioù all, pell eus Breizh a-wezhoù, abalamour d'ar bombezadegoù stank er porzhioù-brezel gant ar Royal Air Force hag an United States Army Air Forces. D'an 3 a viz C'hwevrer 1943 e tiviz prefed ar Mor-Bihan e ranko an annezidi neus ket afer anezhe evit ar mont-en-dro armerzhel kuitaat kumunioù An Arvor, An Oriant, Gavr, Keriadoù, Lannarstêr, Lokmikaelig, Plañvour, Porzh-Loeiz ha Rianteg  .\n↑ Archives départementales du Morbihan, Le Morbihan en guerre 1939-1945, 2009, pajenn 18\n↑ Espagnols en Bretagne\n↑ Histoire de l'île de Groix\n↑ Archives départementales du Morbihan, Le Morbihan en guerre 1939-1945, 2009, pajennoù 17-18\n↑ Association Mémoire-Yzkor-Morbihan\n↑ Lanester, histoire d'une Libération, 1995, pajenn 14\nLec'hienn Espagnols en Bretagne\nUTL Kreiz Bro-Leon, prezegenn diwar-benn ar repuidi eus Spagn\nAdtapet diwar « https://br.wikipedia.org/w/index.php?title=Repuidi-brezel_e_Breizh_(1937-1945)&oldid=1872602 »\nDernière modification le 25 Ebr 2020, à 19:04\nKemmoù diwezhañ degaset d'ar bajenn-mañ d'an 25 Ebr 2020, da 19:04.


Yezh kemmesk - Wikipedia\nUr yezh kemmesk a zo ur yezh savet diwar darempredoù stank etre div yezh (hag a-wechoù muioc'h) ha pa vez uhel live an divyezhegezh etre ar gomzerion.\nN'eo ket kevatal ur yezh kemmesk d'ur yezh pidgin rak an dud a ra gant ur yezh kemmesk a zo barrek-tre war ar yezhoù orin, komzerion a-vihanig alies a-walc'h zoken, keit ha ma teu ur pidhin war wel m'emañ unan eus an daou du divarrek-tre war ar yezh all.\nDisheñvel eo ivez ur yezh kemmesk diouzh ur yezh kreolek abalamour ma ne grogas ket ur yezh kemmesk evel pidgin er penn kentañ.\nOrin ur yezh kemmesk a zo ar c'hemm-digemm yezhoù dibaouez a c'heller kavout gant tud barrek-tre war div yezh en ur gumuniniezh divyezhek, da skouer anv ar spanglish a ziskwel e z eo ar yezh-se ur c'hemmesk etre ar spagnoleg (saozneg "Spanish") hag ar saozneg ("English"). Meur a doare saozneg ez eus a-seurt se o chench hervez a lec'h m'emañ komzet dre implijout gerioù o tont eus ar yezhoù lec'hel, da skouer:\nEuropanto (saozneg evel m'emañ komzet e Unvaniezh Europa)\nMadras bashai (tamileg/saozneg)\nYanito (spagnoleg/saozneg komzet e Gibraltar)\nE gwirionez ez eus yezhoù a diskwel bezañ yezhoù kemmesk met o sellet pishoc'h e vez gwelet ez int kentoc'h ur yezh resis levezonet gant unan all, dreist-holl o kemer gerioù diouti evel as ar franglais (galleg gant kalz a c'herioù a orin saoznek).\nSkouer gwellañ ur yezh kemmesk a rank bezañ ur yezh anvet michifeg, savet diwar ar galleg hag ar c'hreeg.\nSetu un nebeut yezhoù kemmesk all:\nyenicheg (alamaneg, yidicheg ha romeg)\nAdtapet diwar « https://br.wikipedia.org/w/index.php?title=Yezh_kemmesk&oldid=1856756 »\nKemmoù diwezhañ degaset d'ar bajenn-mañ d'an 17 Du 2019, da 20:54.


El Zorro zo un haroz e kentañ romant ar skivagner stadunanat Johnston McCulley e 1919. Daou-ugent vloaz goude e tapas brasoc'h brud gant ar filmoù skinwel Zorro, anezho 80 rann a 25 munut, rannet etre daou goulzad, produet gant ar studioioù Disney etre 1957 ha 1961. E gwenn ha du e oa ar filmoù-se a-raok bezañ dazlivet e 1992. E 1965 e oant bet skignet e Frañs evit ar wezh kentañ. A-hend-all ez eus produet un daou-ugent film bennak gant Zorro evit ar sine.\nTalvout a ra anv an haroz kement ha louarn e kastilhaneg. Ur justisour masklet eo Zorro, gwisket e du penn-kil-ha-treid, ha stourm a ra ouzh an direizhded a vez graet diehan d'ar bobl baour e Kalifornia spagnol an xixvet kantved.\nPa ne vez ket Zorro o vont d'ar pevar lamm ruz war kein e varc'h du, Tornado e anv pe oc'h en em gannañ ouzh ur mac'homer bennaket e vez o pourmen e galite e gwarnizon Monterey, nepell a-walc'h diouzh Los Anjelez, dilhad kran gantañ. Ur gwaz yaouank eus pinvidiien ar vro eo, distro eus Bro-Spagn ma oa aet di d'ober e studi. Goût a ra kontañ kaer d'ar merc'hed. Don Diego de la Vega eo e wir anv ha mab eo da Don Alejandro de la Vega, un aotroù a orin spagnat, mestr ur plas bras, a vez doujet gant an holl er vro. Klask a ra Don Diego chom hep diskouezhañ e oar diouzh ar c'hlezeta ha eñ ha'n em lakaat da zen dizesk war-wel d'an dud, tuet d'ar sonerezh zoken. Bernardo a vez oc'h ober mevel gantañ ha eñ fidel ha mut. Diskouezhañ a ra hennezh bezañ bouzar evit selaou an dud en dez da spiañ hep goût dezho e kompren mat ar pezh a lâront. Ne c'hwit ket ar justisour war e dro d'ober al lu gant ar serjant Garcia e gof bras a vez kaset war e lerc'h gant komandant ar gwarnizon, un den fall ha didruez anezhañ. Lezel a ra Zorro e verk war e lerc'h; ur Z a venn lâret Zorro hag a skriv gant beg e gleze…\n(en) Lec'hienn gouestlet da Zorro\nAdtapet diwar « https://br.wikipedia.org/w/index.php?title=Zorro&oldid=1930679 »


Pajenn:Morvan - Buez ar Zent, 1894.djvu/25 - Wikimammenn\nPajenn:Morvan - Buez ar Zent, 1894.djvu/25\nar goueliou brasa euz ar bloaz, abalamour da genver ann deiz-ma e oue galved ar baianed, evit ar vech genta, da sklerijenn ar feiz. Ann tri roue a deuaz da Vethleem da adori ar Mabik Jezuz a ioa euz a eur vro baian, ha paianed ho-unan ken na blijaz gant Doue rei d’ezho da anaout ginivelez hor Zalver. Ho hano a ioa Melkior, Gaspar ha Balthazar : Melkior oa ar c’hosa, Gaspar ar iouanka, ha Balthazar oa ar morian ; rak ar brud zo bet a bep amzer ez oa eur morian enn ho zouez. Ann dra-ze a zo kaoz ma kreder e teuent euz a gostez ann Arabii pe ann Ethiopii, hag ar pez a ro muioc’h a nerz d’ar gredenn-ma eo abalamour n’oa ket a labour ouspenn daouzek pe drizek devez da vont ac’hano da Vethleem gant kanvaled, var bouez ober d’ar re-ma bale. Pa ouent distro d’ar gear, ann tri Roue a oue mall gantho embann epeb leac’h ar pez o doa guelet gant ho daoulagad ho-unan. Kounta a reer oant beo c’hoaz pa’z eaz ann abostol sant Thomas da brezeg ann Aviel er c’hosteziou-ze. Thomas ho badezaz, a roaz d’ezho ar zakramant a gonfirmasion, hag ho c’hemeraz ganthan evithe zikour enn he labouriou abostolik. Ann tri brins euruz-se, galvet da genta, dreist ann holl baianed all, da adori Mab Doue en em c’hreat den, a echuas ho buez dre ar verzerenti. Ho c’horfou santel a oue kaset divezatoc’h da Gonstantinopl, ac’hano da Vilan, hag erfin euz a Vilan da Gologn, el leac’h m’ho mirer c’hoaz hirio gant kalz a respet.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/25&oldid=137437 »


> Livres en breton >Livre enfant en breton (de 0 à 8-10 ans)>CHOLORI E TI AR YERIGOÙ\nUr c’hazhig bihan o deus degemeret Karmen, ar yarig dispont, hag he breur Karmelito. Dupod eo ! Pennfollet eo ar yerigoù. Rak, evit doare, e sach ar c’hizhier du gwalleurioù d’o heul. Ha ma vefe ar gwir ganto ? Rak setu gwallreuzioù skrijus o kouezhañ war o c’hlud.


talvezout - Wikeriadur\nSavet diwar ar ger henvrezhonek tal « paeañ » hag ar verb bout « bezañ ».\nMeneget er C'hatolikon (taluout).\nDa geñveriañ gant ar gerioù kembraek tâl « paeamant, gwerzh » ha kerneveurek talvez « talvoudegezh ».\ntalvezout /tal.ˈveː.(z)ut/ (displegadur) (talvezet)\nTalvezout un dra bennak, talvezout arc'hant, kement hag udb : talvout, koustañ .\nPegement a dalvez ur vag evel homañ ? — (Jules Gros, Le trésor du breton parlé Deuxième Partie, 1970, p. 501.)\nA-raok ar bloavezh 14, e talveze ar gwinizh war-dro daouzek pe zaouzek lur ha pemp gwenneg ar sac'had a gant lur, hag an amann triwec'h gwenneg al lur. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 230.)\nNa dalvezout kalz, nemeur, netra.\nMevelien ar vro-mañ ne dalvezont ket daou liard toull ! — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 207.)\ntalvezout da un dra bennak : servijout da un dra bennak, da ober evel un dra bennak, pe evel unan bennak\nNe gavin biken en nep lec’h unan da dalvezout da vamm, — (Fañch an Uhel, Kontadennoù ar Bobl/1, Al Liamm, 1984, p. 93.)\ntalvezout da un den : servijout da unan bennak.\n- Un tok burzhudus, hag a dalvezo dimp ; [...]. — (Fañch an Uhel, Kontadennoù ar Bobl/1, Al Liamm, 1984, p. 31.)\nAr bugel-mañ a dalv kalz din er gêr. — (Jules Gros, Le trésor du breton parlé Deuxième Partie, 1970, p. 501.)\ntalvezout da un den da ober udb : servijout da un den da ober un dra bennak.\n..., o vezañ ma talvez alies, d'un den ampart hag a oar an tu, da ziskarañ e enebour war e zaoulin ha d'e zibradañ diouzh an douar. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 36.)\ntalvezout un dra bennak da un den bennak:\n— « Mar deo un tammig digristen, ne dalvezo ket deomp tan an ifern. » — (Jakez Riou, An Ti Satanazet, Skridoù Breizh, 1944, p. 75.)\n(H)en talvezout da unan bennak: (implijet e troiennoù da c'hourdrouz un den; gourdrouz dial)\n— It atao, dispac'herien fallakr ha digaloun, eme-ve dign va-unan, m'hen talvezo d'eoc'h ! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 67.)\n— [...] ? Gortozit, bremaik ni hen talvezo d'eoc'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 81.)\n— Kea atao, persoun Gall, m'hen talvezo d'id... [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 148-149.)\n— « [...], m' hen talvezo dezhañ, pe e vezo diaes. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 140.)\nTalvezout da un den ober un dra :\nN'eus ket talvezet dit ober kafe ken kreñv-se. — (Jules Gros, Le trésor du breton parlé Deuxième Partie, 1970, p. 502.)\nN'eo ket talvezet dezhi kaout ar gentel-se ... . — (Jules Gros, Le trésor du breton parlé Deuxième Partie, 1970, p. 502.)\ntalvezout ar boan ober un dra\nna dalvezout ur bramm\ngalleg : valoir (fr) ; servir (fr) (à)\nkembraeg : bod o werth (cy)\nsaozneg : to be worth (en)\nAdtapet diwar « https://br.wiktionary.org/w/index.php?title=talvezout&oldid=328016 »\nKemm diwezhañ d'an 2 Mae 2022 da 05:59\nKemmoù diwezhañ degaset d'ar bajenn-mañ d'an 2 Mae 2022, da 05:59.


Breton (br) : Template “debian-installer” : Zesty (17.04) : Translations : debian-installer package : Ubuntu\nLeuskel ar goulennoù gant un devetegezh izeloc'h eget:\nTranslated and reviewed by Alan on 2009-05-17\nAr pakadoù a implij debconf evit o c'hefluniadur a renk ar goulennoù d'ober hervez o zevetegezh. Ne vez diskouezet nemet ar goulennoù gant ur renk tevetegezh pe kevatal d'ar re a zo bet dibabet ; ne vo ket taolet pled deus ar goulennoù dister.\nTu 'zo deoc'h dibab nebeutoc'h a c'houlennoù savet diganeoc'h:\n-'arvarus' a dalvez evit elfennoù a c'hellfe distruj ar sistem\npaneve an implijer.\n-'huel' a dalvez evit elfennoù n'o deus ket kinnigoù dre ziouer dizanjer.\n-'krenn' a dalvez evit elfennoù reizh hag o deus kinnigoù dre ziouer dizanjer.\n-'izel' a dalvez evit elfennoù anat hag o deus kinnigoù dre ziouer az aio en dro\nTranslated and reviewed by Jérémy Le Floc'h on 2008-10-19\nDa skouer, tevetegezh ar goulenn-mañ zo 'krenn', ha ma oa ho tevetegezh 'uhel' pe 'eizik' endeo, ne vefe ket posupl deoc'h gwelout ar goulenn-mañ.\nKemmañ tevetegezh debconf\nTranslated and reviewed by Jérémy Le Floc'h on 2006-05-25\nTranslated and reviewed by Jérémy Le Floc'h on 2006-03-23\nTranslated and reviewed by Oublieuse on 2006-04-05\nContributors to this translation: Alan, Anthony Guechoum, Arnaud, Breizh, Clyde, Denis, Gwenegan, Jérémy Le Floc'h, Oublieuse, Ronan Le Déroff.


Buhez ar Sent/1837/Norbert - Wikimammenn\nBuhez ar Sent/1837/Norbert\n◄ Pamfiil Norbert Clauda ►\nEn amser ne songe c’hoas nemet er bed, en ur vont un devez e beaich, e savas en un taul un arneu bras ha luyat, hac e couezas ar gurun ehars treid e varc’h. Consideri a reas quemense evel un avertissamant eus an Eê, hac e quemeras var ar plaç ar resolution da zench buez. Mont a reas d’ar Retret ; ha, goude beza roet e oll vadou d’ar beaurien, en em rentas Bælec. Quemeret a eureu ur Soutanen gros a dister, hac en ur gundui ur vuez penitant ha morfifiet meurbet, ez eas da brezeg ar Binigen e Languedoc, e Guyeen, en Orleane, e Liege, hac e Brabant, en ur ober e pep-lec’h Conversionou bras ha burzuduz.\nDoue, pehini en devoa-èn destinet evit beza ar Fondator eus un Institut nevez, er c’honduas da un Deserz hanvet Premontre eus a Escopti Laon. Eno e instituas un Urz nevez a Chaloniet, hac en devoe ar gonsolation da velet o crisqui bemdez an nombr hac ar fervor eus e Religiuset.\nO veza bet laqueet da Escop e Magdebourg, ne zenchas netra en e fæçoun da veva ; chom a reas quen humbl, quer paour ha quer mortifiet evel ma edo diaguent : discleria a eureu ur bresel continuel d’ar viçou, hac a inspiras un devotion vras d’e bobl. Goude beza rentet a hent-all servichou important d’an Ilis e varvas evel ma varv ar re Just, er bloaz 1134 d’an oad a dri bloaz hac hanter-cant.\nRepresanti a rer bepret ar Sant-mâ gant ar Ciboar sacr en e zorn, evit disquez an devotion bac ar garantez vras en devoa evit Jesus-Christ er Sacramant adorabl eus an Auter.\nMaximou spirituel Sant Norbert.\n1. E Palæs ar Prinç ne doùn biscoas countant, hac er Gouent n’am eus cavet biscoas displigeadur.\n2. Beza ez-oùn bet e palæs ar brincet, bet oùn er solitud hac er gouent, oet oùn er c’hargou hac en diniteou eus an Ilis, ha desquet am eus e peb lec’h penaus ne deus netra guelloc’h netra douçoc’h eguet beza oll da Zoue hac e servicha ervad.\n3. E creiz a mortificationou ez euz ur sourcen, un torrant a bligeadurezou hac a zeliçou evit ar re a oar o zànva.\n4. An oll madou eus ar bed ne tallont quet ar peoc’h hac ar repos eus a ur goustianç vad.\nDoue en em servichas eus un dra estlams, eus un taul gurun, evit ober da Norbert antren ennâ-e-unan, hac en em gonvertissas ; ha Norbert ha brofitas eus an avertissamant a roe Doue dezàn.\nPeguement eus ar re memes pere a gundu, ur vuez mechant ha libertin a ve Sænt bras, ma carfent profita eus a gant accidant pere a c’hoarvez er bed, ha pere a so quer capabl d’o distaga dious ar bed, ha da ober dezo labourat evit o silvidiguez. Un accidant trist pehini a c’hoarve gueneomp pe a velomp oc’h arruout gant ar re-all, ur maro subit, ur ranversamant a fortun, ur c’hlènvet, un disgraç, un displigeadur a so ordinal, en dessin eus ar brovidanç divin, moyenou a gonversion evidomp. Eürus an nep a brofit eus an avertissamant a receo eus an Eê !\nAdtapet diwar « https://br.wikisource.org/w/index.php?title=Buhez_ar_Sent/1837/Norbert&oldid=62999 »\nKemmoù diwezhañ degaset d'ar bajenn-mañ d'an 30 Ebr 2014, da 13:13.


Buhez ar Sent/1894/Anna - Wikimammenn\nBuhez ar Sent/1894/Anna\n◄ Jakez Anna Samson ►\nar c’houec’hved var’nn ugent a viz gouere\nNetra ne ra guelloc’h meuleudi ar zantez-ma eged ar pez a lavar d’eomp ann Iliz enn he offis : « En deuz Doue great d’ezhi ar c’hras da veritout beza mamm da vamm he Vab en em c’hreat den. » Mar d-eo eunn henor heb he bar evit ar Verc’hez kaout eur mab hag a zo Doue, evit he mamm eo ive eunn henor ha n’e deuz bet maouez all ebed kaout eur verc’h hag a zo e guirionez mamm da Zoue. Dioc’h ar frouez ec’h anavezer ar vezenn ; hogen, euz a zantez Anna eo ganet ar bura hag ar zantela euz ann holl grouadurien ; sklear eo eta gouzout ez oa he-unan eur skouer euz ar c’haera vertuziou.\nEuz a Vethleem oa ginidik, ha pa oue enn oad, e oue dimezet da zant Joachim, a ioa o chom e Nazareth. O veza m’oant ho daou leun a zoujans Doue, e tremenent ho holl amzer enn oberiou a zevosion biag a drugarez. Joachim, eme zant Epiphaann, a iea da bedi var ar menez, hag Anna a bede enn he jardin. Teir lodenn a reant euz ann nebeudik danvez o devoa, hag euz ann teir lodenn-ze unan a ioa evit templ Jerusalem hag ar veleien a ioa oc’h he zervicha, eunn all evit ar beorien, hag ann drede evitho ho-unan.\nGoulskoude n’o doa ket a vugale, hag ann dra-ma a rea poan d’ezho ; rak evelse n’o doa ket a esper da velet ar Mesias o c’henel euz ho lignez. Ne ehanent ket eta da c’houlenn digant Doue ar c’hras da gaout eur c’hrouadur, hag Anna a lavare aliez : « — Va Doue, emezhi, mar grit d’inn ar c’hras da veza mamm, me voestlo d’ehoc’h va bugel kerkent ha ma vezo enn oad da vale. » Doue a zelaouaz erfin ho fedenn, hag ar Verc’hez Vari a deuaz er bed, n’e ket hebken evit brasa joa he zad hag he mamm, mes c’hoaz evit brasa joa ann dud holl hag ann elez ho-unan.\nPa oue echu he zri bloaz gant ar Verc’hez, santez Anna a ieaz d’he c’has da dempl Jerusalem evit seveni ar veu e devoa great da Zoue. Lod a lavar e chomaz he-unan er gear-ze evit beza tostoc’h d’he merc’h, ha lod all a lavar, er c’hountrol, e tistroaz da Nazareth. Ne c’houezer ket d’ar just ken nebeut pe Joachim pe hi a varvaz da genta, na pe oad e doa pa varvaz ; mes ar pez zo sur eo e oue he maro ker santel hag he buez.\nHe c’horf a oue digaset da gear Apt e Frans gant sant Aospis, eskop ar gear-ze. Ann eskop-ma her c’huzaz enn eur chapel en doa lakeat ober dindan ann douar, gant aoun na gouesche etre daouarn ar baianed ; rak d’ann ampoent ar baianed a rea brezel d’ar relijion gristen. Hogen, chom a reaz eno heb beza anavezet gant den ken na oue kavet enn eur feson burzuduz tost da c’houec’h kant vloaz goude.\nAr roue Charlemagn, o veza deuet da Apt er bloaz 792, a roaz urs da gonzakri a nevez ann iliz abalamour m’oa bet saotret gant ar boblou divadez m’edo o paouez gounit ar viktor varnho. A greiz ann offerenn, eunn dijentil iaouank, dall, bouzar ha mud, a reaz sin da doulla dindan ar pazennou a ioa da bignat ouz ann aoter. Sentet e oue outhan hag ec’h errujot gant eunn or hag a ioa mein braz oc’h he stanka. Ann or-ma o veza bet distanket a daoliou morzol, e oue guelet deleziou da ziskenn enn douar. Diskenn a rejot gant ann deleziou-ze, ann dijentil dall er penn araok, hag enn traon ez oa eur chapelik koant, eunn aoter ennhi, ha daouzek bez enn dro d’ann aoter. Enn eur c’horn euz ar chapelik e oue remerket eur sklerijenn hag a varvaz kerkent ha ma’z eaz ann ear betek ennhi. Ker buhan, o burzud ! e oue klevet ann dijentil bouzar ha mud o lavaret a vouez huel : « — Ahont ema korf santez Anna, mamm ar Verc’hez konsevet heb pec’hed. » Raktal e oue furchet er c’horn-ze, hag enn eunn armel a ioa enn eunn toull great er voger e oue kavet e guirionez eunn arched koat sedr, ha var goulc’her ann arched-ma oa skrivet e latin : « Ama ema korf santez Anna, mamm ar Verc’hez Vari. »\nAr roue Charlemagn a skrivaz he-unan d’ar pab evit kas kelou d’ezhan euz ar gavadenn euruz-se. Abaoue, kear Apt e deuz choazet santez Anna evit he fatrounez asambles gant ar Verc’hez, he merc’h, ha bep bloaz e veler tud o tiredet di a bep tu hag a vandennadou evit goulenn sikour digant mamm goz hor Zalver ha poket d’he relegou.\nSantez Anna eo ive patrounez hor bro ger Breiz-Izel. Hon tadou koz o deuz bet hed ar vech eunn devosion vraz evithi, ha savet o deuz enn he henor eur maread ilizou ha chapeliou, Ann diou vrudeta euz ar chapeliou-ma eo hini Santez-Anna-Vened e eskopti Guened, hag hini Santez-Anna-ar-Palud e eskopti Kemper. Da Zantez-Anna-Vened ez a tud da bardouna euz a gement korn a zo e Frans, hag e Santez-Anna-ar-Palud e vez ive bep bloaz eleiz a bardounerien, ken euz a Leon ken euz a Gerne.\nEr bloaz 1872, ar pab Pi Nao en deuz roet kounje da zelebri gouel santez Apna e eskopti Kemper evel eur gouel a renk huela, ha da ober he offis pe memor anezhi epad eiz dez dioc’htu. Eskopti Roazon, hini ann Naoned hag hini Guened o doa bet dija ar c’halloud-se araok eskopti Kemper.\nAdtapet diwar « https://br.wikisource.org/w/index.php?title=Buhez_ar_Sent/1894/Anna&oldid=28486 »\nKemmoù diwezhañ degaset d'ar bajenn-mañ d'an 1 Kzu 2011, da 16:33.


Skiantoù an douar - Wikipedia\nSkiantoù an Douar eo an dro-lavar implijet evit pakañ en un termen hepken ar skiantoù a denn d'ar blanedenn Douar. Bez' e c'heller sellout anezho evel un dachenn dibar e-barzh skiant ar planedennoù p'eo an Douar ar blanedenn nemeti anavezet gant boudoù warni.\nDaou zoare a zo evit ar c'hlask :\npe rannañ pep a dachenn e skiantoù dibar\npe implij ar skiantoù rik (fizik, matematik, kimiezh ha bevoniezh) evit sevel tachennoù etrekelenn.\nSferoù an Douar[kemmañ | kemmañ ar vammenn]\nGeologiezh a denn da berzhioù maenek an Douar (anvet litosfer), da lavaret eo e galon, e vantell hag e bluskenn). An iskelennoù pennañ a zo ar geofizik, ar c'heogimiezh, , an henouennoniezh, ar vaenoniezh, ar betrologiezh, ar weleadoniezh hag ar ouezelouriezh.\nAr vourouriezh, al liñvouriezh hag an hidrologiezh a zo ar c'helennoù evit perzhioù dourennek an Douar (hidrosfer). Ar c'helennoù pennañ eo an hidrogeologiezh hag ar vorouriezh fizikel, ar vorouriezh kimiezhel ha ar vorouriezh vevoniel.\nSkiantoù ar aergelc'h a denn da berzhioù aezhennek an Douar (an aergelc'h pe atmosfer)\nAr skornouriezh a denn da berzhioù skornet an Douar (ar c'hruosfer).\nTachennoù etrekelenn[kemmañ | kemmañ ar vammenn]\nAr vevokimiezh a bled gant treuzdougen an danvezioù a-dreuz d'ar sferoù dre argezhoù bevoniel pe c'heologiezhel. Sellet e vez ouzh ar redoù etre an endalc'herien.\nAn henvorouriezh hag an henhinoniezh a denn gant klask penaos eo bet ar Mor e mareoù kozh-tre dre sellout ouzh ar gouelezennoù kozh, ar skorn kozh hag ar boudoù morel.\nKelennoù sistemik[kemmañ | kemmañ ar vammenn]\nAn oablouriezh a zeskriv, a zispleg hag a rakwel an amzer dre sellout ouzh an etreober hag a zo etre ar mor-bras hag an aergelc'h.\nAn hinoniezh a zeskriv hag a zispleg an hin dre an etreober a zo etre an hidro-, cruo-, lito-, atmo ha bio- sferoù\nTeoriennoù ar Gaia a zo evit displegañ kundu an Douar diwar levezon ar biosfer\nAdtapet diwar « https://br.wikipedia.org/w/index.php?title=Skiantoù_an_douar&oldid=1461683 »\nSkiantoù diazez ha skiantoù an Natur\nKemmoù diwezhañ degaset d'ar bajenn-mañ d'an 4 Ebr 2013, da 14:16.


Stephen Hawking en NASA war-dro 1974.\n8 a viz Genver 1942\n14 a viz Meurzh 2018\nfizikour ha steredoniour\nLucasian Professor of Mathematics e Skol-veur Cambridge\nE labourioù war an toulloù du, ar gosmologiezh hag ar c'hraviter kwantek, met ivez evit e gleñved, ar Skleroz kostezel amiotrofik\nMedalenn Eddington (1975)\nPriz Dannie Heineman (1976) Medalenn Albert-Einstein (1979) Medalenn aour an RAS (1985) Priz Wolf fizikiezh (1988) Priz Priñsez Asturiez (1989) Medalenn Copley (2006) Medalenn brezidantel ar Frankiz (2009) Robert A. Heinlein Memorial Award (2012)\nJane Wilde Hawking (1965-1995) ha Elaine Mason (1995-2006)\nLucy Hawking; Robert Hawking ha Tim Hawking\nStephen Hawking (8 a viz Genver 1942 en Oxford - 14 a viz Meurzh 2018 e Cambridge) a oa ur fizikour hag ur steredoniour saoz.\nDiplomet e voe e Skol-veur Oxford hag aet e oa da c'houde da labourat en NASA.\nLabouret en deus kalz Stephen Hawking diwar-benn ar gosmologiezh hag ar c'herc'hellder pementadel.\nE 1970 e skrivas delakadenn an dibarderioù kerc'hellek hag a servij da c'houzout gant peseurt arventennoù e vez krouet an toulloù du.\nE 1963 e kavas e vez krouet gant an toulloù du skinoù korfoù e pep lec'h en egor. Lavarout a reas ivez ez eus bet kaset toulloùigoù du, ment ur proton pe ur menez ganto, gant ar Big Bang.\nKinniget en deus ivez e vefe "toulloù preñved" hag a servijfe da vont eus ul lec'h d'egile kalz buanoc'h dre implijout seurtoù tunelioù en hollved, met n'eo ket bet gwiriet gant ar skiantourienn : kalzik media a skignas ar mennozh nevez-se.\nE 2014 Stephen Hawking e lavaras d'ar gelaouenn Nature n'eo ket posupl e vefe toulloù du rak ne glotont ket gant ar fizik pementadel.\n1.1 Bugaleaj ha studioù\n1.3 Buhez prevez\n↑ Azar Khalatbari (27 Genver 2014). Stephen Hawking : "les trous noirs n'existent pas". Kavet : 25 Du 2018.\nwww.hawking.org.uk Blog internet ma kinniger e holl labourioù ha traouigoù all\nAdtapet diwar « https://br.wikipedia.org/w/index.php?title=Stephen_Hawking&oldid=1937610 »\nKemmoù diwezhañ degaset d'ar bajenn-mañ d'an 24 Gen 2022, da 10:53.


Lan, embanner al ludu - Wikimammenn\nEvit dezhañ kaout danvez ha leve, perc’henn ma oa e dad war an douaroù strujusañ er barrez, Lan Ofret, mab pennhêr Kerunkun, a zeuas, ar bloavezh-se, da dantad Sant Yann, dizamm e ziskoaz ha goullo e zaou zorn, pa oa dleet dezhañ dont, evel e dad, gant daou pe dri bec’h war beg ur forc’h houarn. Ma oa dre bizhoni e oa un dra vezhus ; ma oa evit ober goap ouzh ar sant, e oa gwashoc’h c’hoazh.\nUhel e oa savet gwrac’hell an tantad, pa dostae Lan Ofret ; rak Kerunkun a zo ur gêr vras, gant dek familh gaer o vevañ enni diwar ar mengleuzioù mein-glas ; ha kement hini eus kement familh a oa deut gantañ e lodig : ar baotred, an duilhad spern-du kalet ar c’hoad anezhañ, ha dispar d’ober tan padus ; ar merc’hed, ur gazeliad bleñchoù ; ar grennarded, ur geuneudenn, ur vriad wrizioù ; hag ar vugaligoù, krog c’hoazh, evit bale, e tavañjer o mamm, ur skolpenn pe ur ruskennig bennak ; rak, hervez ar c’hiz, e tle pep hini degas, hervez e oad hag e vadoù, e lodenn d’an tantad. Pe ma ne ra ket, e tevo er bed all, keit ha m’en devo padet an tantad. Souezhet eta e oa bet an dud bodet en-dro d’ar wrac’hell, o welout Lan Ofret o tont d’ar bedenn, e zaouarn a-dreñv e gein, hag o c’hwitellat en noz, evel ur foeter-hent. Mantret e oant bet ouzhpenn, rak ur seurt gwall-zismegañs e-keñver ar sant a c’hellfe, en amzer da zont, degas gwall-blanedenn war o ziegezhioù.\n— Daoust hag eo deut an holl d’an tantad ? a c’houlennas Yann Arc’hant, a-raok enaouiñ an tan er bleñchoù gwrac’hellet.\nBep bloaz e veze enaouet an tantad gant Yann Arc’hant, ar mengleuzier kozh, doujet e Kerunkun, abalamour d’e oad ; ha, bep bloaz, e rae ar c’hozhiad, en ur deurel ur sell en-dro dezhañ, an hevelep goulenn.\n— Ya! o doa respontet an holl.\n— Daoust hag en deus pep hini ac’hanomp degaset e lodenn d’an tantad ?\nDarbet e oa bet d’ar re o doa degaset keuneud pe bleñchoù respont : « Ya ! » Hogen ar ger a vije bet gaou war o zeod, rak deut e oa soñj dezho e oa unan anezho hag a oa deut d’an tantad, divec’h e ziskoaz, e zaouarn a-dreñv e gein, hag en ur c’hwitellat en noz, evel ur foeter-hent. An holl eta a chomas mudet, ur prenn war o genou.\nAn Ofret kozh a sellas gant kas ouzh e vab. Yann Arc’hant ne c’houlennas ket div wech ha deut e oa e samm gant pep hini, gant aon en dije respontet unan bennak : « Nann ! Unan ac’hanomp n’en deus degaset tra ! » Hag ar c’homzoù-se en noz, dirak al loar hag ar stered, gwall-ziougan e vijent bet.\nAr mengleuzier kozh a gilas, laouen an tamm anezhañ ; kroaziet e zivrec’h war e beultrin, sachañ ’rae war e vogedenn, o welout an tan o traskal en drammoù spern-du hag el lann kras, hag o welout ar flamm o pignat d’al laez, gant elfennoù aour.\nHogen, dilavar e chome an dud en o sav en-dro d’an tantad. Den ne grede komz, gwasket ma oa kalon pep hini gant estrenvan nevez-c’hanet. Goude un abadenn, evelato, e kleved maouezed, o selloù chomet paret war an tan, o rannañ etrezo, goustad, war o fouez, komzoùigoù berr ha sioulik, evel ma vije bet pec’hed komz a vouezh uhel, en noz-se, e-tal an tantad. Mont a reas ar gaoz en-dro, keit ha ma traskas ar spern en tan, ha ma savas ar flammoù uhel d’al laez, a gaouadoù, evel gant an avel o c’hwezhañ dindano. Pa vihanaas ar flammoù, hag ar wrac’hell o tisac’hañ en ur bern glaou bev, Seza a benndaoulinas evit lenn buhez ar sant ha lavarout ar grasoù : « En em lakaomp war hon daoulin dirak an Aotrou Doue, pehini hor c’hlev hag hor gwel… »\nE Kerunkun emañ ar c’hiz d’ober ul lamm dreist an tan, a-raok ma vo marvet ar flammoù. Gwazed ha krennarded a glask lammat uhel ha pell, hag an hini kentañ a lamm dreist pe a-dreuz ar flammoù a vez meulet gant ar merc’hed nerzh e zivesker, hag ivez e nerzh kalon. Ar merc’hed a vez aotreet da chom da sellout ; ne c’hellent ket lammat avat, rak, en o lamm kentañ, e lakafe an diaoul an tan en o brozh, ha neuze, n’eo ket bet graet o c’horf evit se. Ar re gozh kennebeut, ha ne c’hellent mui lammat evel ar baotred yaouank, a chome da sellout ivez, hag e lavarent dalc’hmat e lamment reutoc’h en amzer o yaouankiz.\n— Pa ne lamm mui den dreist an tan, a lavaras Yann Arc’hant, piv a bigno er wezenn da embann al ludu ?\n— N’am eus ket lammet c’hoazh, a lavaras Lan Ofret gant fae. Gortozit ma rin ul lamm dañvad evel ar re all.\nHag en doa kilet ha kemeret tizh, hag e oa o vont da lammat dreist an tan, pa welas en tu all bizied forc’h Yann Arc’hant, troet ouzh e du ha prest d’e doullgofañ. Ne c’hellas ket gant e dizh chom krenn a-sav, hag e lammas eta e-kreiz an tan en ur bec’hiñ evel mil diaoul. Devet mat e oa bet e dreid, daoust ma oa lammet er-maez ker buan ha ma oa kouezhet e-barzh. Ha ma n’en dije ket gwasket war e imor, en dije graet ul lamm all war Yann Arc’hant hag e vije marteze c’hoarvezet ur gwall-daol. Lan Ofret, avat, a lavaras en ur hejañ e ziskoaz ne sante droug ebet… Kavet e vije Yann Arc’hant diwezhatoc’h…\nDaoust hag a-ratozh-kaer en doa lakaet Yann Arc’hant e forc’h houarn dirak Lan Ofret, p’edo o vont da lammat dreist an tantad ? Kredapl eo ; rak pa bec’he en e gichen Lan Ofret, en ur dennañ ar glaou bev diouzh e voutoù, ne oa ket bet evit mirout da lavarout etre e zent : « Gwell a se… » Hag, hervez meur a hini a selle outañ, e oa bet darbet dezhañ dirollañ da c’hoarzhin.\n— Ur brav a vern ludu evit an hini a daolo war an embann, emezañ a-greiz-holl outañ e-unan.\n— Evidon-me e vo, a lavaras, gant ur vouezh rok, Lan Ofret, gwall-danav e skouarn.\nUr paotrig, an hardisañ dineizher brini tro-war-dro, daoulagad targazh dezhañ, a oa pignet ker buan hag ur c’hazh betek lein an ivinenn. Un ali en doa bet digant e vamm : pignat en noz, er gwez, dreist-holl er gwez ivin, gant o delioù stank ha teñval, a zo gwall-zañjerus :\n— Taolit evezh gant aon da gouezhañ.\n— Pet gwenneg e vo ?\n— Lakaomp anezhañ pemp gwenneg.\n— Pemp gwenneg ludu tantad sant Yann, a hopas, a bouez penn, ar paotrig diwar lein e wezenn ; pemp gwenneg emañ.\nDa biv da deurel bremañ war ar priz ? An Ofret kozh a chome prennet e c’henou, evel mouzhet, hag ar pennoù-tiegezh a gave gwall-ger kas en tu all d’ur real. Boaz e veze da lakaat al ludu ur gwenneg, ha, goude, daou, tri… Petra ’ c’hoarveze gant Yann Arc’hant, ken paour hag ar re all, mont da stourm outo gant ur real kentañ ?\nEr c’hêriadennoù tostañ, Penn-’n-Aod, Penn-ar-Wern, war an dorgenn, hag er stankenn, en tu all d’ar stêr, e save hopadennoù en noz, oc’h embann ivez o ludu. Hini Penn-an-Aod n’oa ket uhel briz : eizh gwenneg. Ludu Penn-ar-Wern a savas e briz gwenneg ha gwenneg, betek pevar real ha daou. Evit ar Genkiz, ne voe ket gallet gouzout, rak an embanner a echue eeun-hag-eeun pa hope paotrig Kerunkun : — Dek gwenneg ludu tantad sant Yann ; ur wech, div wech…\n— Ur gwenneg ouzhpenn.\n— Daou real hag ur gwenneg ludu tantad sant Yann.\n— Pevar real !… a daolas Yann Arc’hant, rok e vouezh. E wreg a sellas outañ, droug enni. N’oa ket dereat d’ur mengleuzier paour mont da deurel dreist e briz, dreist-holl pa oa er gêr un torrad bugale da vagañ. Gant anken, e selaoue ar vouezh oc’h embann war lein an ivinenn :\n— Pevar real ludu tantad sant Yann ! Ur wech, div wech, div wech hanter !…\n— Gant ma ne vo ket al ludu da Lan Ofret !\n— Pevar real hag ur gwenneg, a lavaras ur vouezh, war he fouez.\nSetu ma taole ur gwenneg war briz unan all, spi enni e vije lezet al ludu ganti, a-benn ar fin. Dre wenneg e save he friz, rak ne oa ket gwall-binvidik, pa ne oa he danvez nemet ar park ne ziwane ennañ nemet alc’houenan, geot mellok ha moc’hajoù all. Da reiñ talvoudegezh d’he douar, he doa c’hoant eta kaout, ar bloaz-mañ, ludu an tantad, rak chañs e tegas d’an neb e bren, hag an douaroù luduet gantañ a zeu, evit dezho bezañ gouez a-raok, da vezañ kempenn ha strujus.\nKlevout a reer embann al ludu e Kerevel ; mouezh an hoper avat, a zo re zister, stanket mar deo gant an douaroù, ha ne glever anezhi nemet, a daolioù, hervez tizh ar barradoù avel. Karout a reer gouzout pegement eo bet prenet ludu ar gêr dostañ, evit lakaat uheloc’hik priz. D’ar sul war-lerc’h, ar c’houer a daol gant trouz pren al ludu e plad an Anaon, rak n’eus ket en holl ilizoù plad sant Yann, hag e sil e skouarn paotr ar plad, goustadik, herrik a-walc’h, evelato, evit bezañ klevet gant meur a hini en-dro dezhañ : kement evit pren al ludu.\n— Piv ac’hanomp en deus klevet pe briz eo aet al ludu er Genkiz ?\n— Sur eo bet prenet mat.\n— O, ya ! eme unan all ; un eizh real bennak, d’an nebeutañ.\n— Eizh real al ludu, eme an Ofret kozh.\n— Evit al ludu mont gant an tad pe gant ar mab, ingal eo.\n— Eizh real hag ur gwenneg.\n— Nav real, eme an Ofret kozh.\n— Nav real hag ur gwenneg, eme Yann Arc’hant.\n— Dek real.\n— Ur skoed, a reas an Ofret kozh, feuket an tamm anezhañ. Aet e oa droug en ozhac’h o welout ur mengleuzier o klask c’hoari e berc’henn, ha setu ma lavare en e askre :\n— Gant ma ne vo ket da hennezh !\nKement ma anzavas herr e vall :\n— Din e vo al ludu.\nKrediñ a rae dezhañ e vije bet ur skoed ur priz n’en dije ket kredet — pe dizereat ha mezhus e vije bet ! — ar mengleuzier paour teurel dreist dezhañ. Hogen, Yann Arc’hant, daoust d’e wreg toc’hellat kement ha ma c’helle evit ober dezhañ da gompren, ne oa ket krennet dezhañ e c’hoant, hag edo o vont da lakaat dreist ar skoed, pa daolas ar mab war an tad. Lan Ofret a lavaras :\n— Dek lur !\nDek lur ! biskoazh, abaoe ma oa tantadoù er barrez ha sent er baradoz, ne oa bet lakaet seurt priz e ludu an tantadoù. Dek lur ! Yann Arc’hant oa krennet dezhañ e c’hoant. Dek lur ! Mezhus e oa lakaat kement-se e ludu sant Yann, hag ouzhpenn ur pec’hed a vrasoni.\nAr paotrig, war lein e wezenn, a embanne ken herr, ma oa raouliet e vouezh gant aer an noz.\n— Dek lur ludu tantad sant Yann. Ur wech, div wech…\n— …Teir gwech ! Dek lur emañ.\n— Din eo bet.\nAr mengleuzier, hep respont, a doc’hellas hag a skopas e-kreiz an tantad peurvarvet. Ur boutad avel a c’hwezhas war al leur hag a straneas ludu berniet, gant elfennoù e-leizh o kildreiñ. Un askell-groc’hen vrell a gammigellas da heul al ludu hag a dec’has pennfollet war-du ar c’hevioù, er mengleuzioù disac’het.\n— Ya ! a respontas Yann.\n— Ha ma vije chomet ganeoc’h al ludu, ha kavet ho pije ur skoed da lakaat er plad a-benn disul ?\n— Ya ! a respontas Yann adarre.\n— Pelec’h neuze ho pije kavet anezhañ ?\n— Kavet petra ?…\n— Ur skoed em bije lakaet, emezañ, hag ouzhpenn zoken. Betek m’em bije gallet teurel. Betek ugent real em bije lakaet, hep kaout mezh na magañ brasoni, rak gouzout a rit !… Lan Ofret n’eus ket deut gantañ un disterañ d’an tantad, hag evelato ni hon eus lezet ludu an tantad da vont gantañ. Ul ludu santel aet gant un den fallakr. Me ’ gred hon eus ni graet henozh ur pec’hed bras.\n— Marteze a-walc’h, eme e wreg goude ur pennad. Hag e chomjont dilavar.\n— Pet eur eo, Yann ? N’eo ket sonet ar son gentañ evit an oferenn vintin ; pa n’eus ket loened da voueta, n’emañ ket c’hoazh mare sevel.\n— Kement a vrasoni ne zougo ket chañs dezhañ.\nHa ral a wech e vez ar gaou e genou ar re gozh.\n— Gwelet e vo hag eñ e talvez ludu an tantad muioc’hik eget al luduoù all. Liorzhig ar bantenn am eus luduet gantañ, ha spi em eus e vo ennañ, er bloaz a zeu, louzeier druz da vreinañ.\n— Ma ne dalvez ket al ludu da unan, da unan all en dije talvezet ; ma vez prenet gant arc’hant ludu un tantad, ar grasoù a vez da heul ne vezont ket, avat.\n— An holl luduoù a zo temzoù eus ar re wellañ, hag an hevelep grasoù a vez atav d’o heul, a farsellas Alan.\n— A ! N’eo ket gwir, eme Channig, prim ha dillo. Dreist kement ludu emañ hini an tantad. Mirout a ra ouzh ar grizilh, ouzh ar rev gwenn, ouzh ar skorn, pa vez bet prenet gant ur c’hristen mat.\n— Ar wirionez a zo ganin, emezi ; hag ho ludu, ma n’eo ket bet prenet a galon vat, a vo devet gantañ ho park, evel ma eo bet devet ho troad gant tan an tantad.\n— Bremañ oc’h kamm, devet ho taou droad. C’hwi ’lavar oc’h chomet berr, aet ho treid a-dreuz, pa lammec’h dreist an tantad, ha me ’lavar deoc’h oc’h bet bountet e-kreiz an tan gant nerzh an diaoul a-berzh sant Yann.\n— Bountet en tan gant an diaoul a-berzh ar sant !…\n— Al ludu n’eo ket dit ! Ne oa ket dit evit ur gwennegad !…\n— Bountet oc’h bet e-barzh an tan gant an diaoul a-berzh sant Yann.\nKloc’horennoù leun a zour .. .. .. .. .. .. .. .. .. .. .. .. .. .. .. .. .. .. .. .. .. .. .. ..\nKrediñ a rae dezhañ e oa bet pardonet. Hogen, ur wech, en ur ober un droiad en e barkeier, ez eas da welout al louzeier en doa hadet en dachenn luduet. Ne oa diwanet louzaouenn ebet, hag, a dakadoù, e oa devet an douar. Devet evel ma oa bet devet e zaou droad. E takadoù all, e oa diwanet stank alc’houenan hag askol.\nAr bloaz war-lerc’h, pa zeue Yann Arc’hant d’an tantad gant e zuilhad bleñchoù hag e votez kozh, an tan o vogediñ diouti, e verzas e oa ar bern uheloc’h eget warlene. Kompren a reas, hep goulenn, perak e oa, ar bloaz-se, uheloc’h ar wrac’hell eget kustum, pa welas Lan Ofret, ur glin war an douar, a-raok ma oa zoken enaouet an tan.\nLeal e voe ivez d’an eil le en doa graet, rak pa voe an tantad o vervel, Lan Ofret, hep mezh, a bignas e-unan er wezenn, hervez m’en doa touet, evit an embann. Ha setu ma ne daolas ket, an noz-se, war brizioù an nesañ ha ma lezas al ludu da vont gant Channig Vihan evit c’hwec’h real ha daou. Hogen ar c’hwec’h real ha daou a oa bet embannet ken herr en noz didrouz, ma oant bet klevet betek chapel Itron Varia a Gerluan, hag an deiz war-lerc’h, o tremen dre ar park bet luduet warlene gant ludu an tantad ha bet milliget, e welas gant levenez e oa kempenn an douar anezhañ hag e tiwane ennañ al louzeier hadet drusoc’h eget a-raok. Neuze pennhêr Kerunkun en em gavas skañv en e gorf, hag en em santas adarre e stad a c’hras.\nAdtapet diwar « https://br.wikisource.org/w/index.php?title=Lan,_embanner_al_ludu&oldid=80905 »\nKemm diwezhañ d'an 24 Kzu 2015 da 10:38\nKemmoù diwezhañ degaset d'ar bajenn-mañ d'an 24 Kzu 2015, da 10:38.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Margaret Murphy O'Mahony (KildareStreet.com)\nResults 1-20 of 836,912 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Margaret Murphy O'Mahony\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") speaker:Margaret Murphy O'Mahony


Junichi Sasai e miz Mae 1941.\nAl Letanant Komandant Junichi Sasai (笹井 醇一 Sasai Jun'ichi), ganet d'an 13 a viz C'hwevrer 1918 hag aet da Anaon d'ar 26 a viz Eost 1942, a oa un nijer morlu japanat hag un as eus Morlu impalaeriezh Japan e-pad an Eil Brezel-bed.\nAl letanant (中尉) Sasai a voe lazhet e penn e skouadrenn kirri-nij brezel e-pad un dagadenn war Henderson Field e-pad Emgann Guadalcanal. Lesanvet e oa "Prince of Rabaul Gamecock" pe "Richtofen Rabaul".\nMarvet eo d'an oad a 24 bloaz goude bezañ bet distrujet 27 karr-nij enebour.\nTresadenn gant Ted Wilbur, o taolenniñ ar c'habiten Joe Foss o tistrujañ ur c'harr-nij Zero japanat a-us da Henderson Field e-pad Guadalcanal e miz Here 1942.\nKamalad bras e oa gant Saburo Sakai en desped da vezañ e ofiser ar pezh a oa ral spontus e Servij nij Morlu Impalaeriel Japan hag a oa chomet gant un aozadur reut.\nAdtapet diwar « https://br.wikipedia.org/w/index.php?title=Junichi_Sasai&oldid=1798051 »\nKemmoù diwezhañ degaset d'ar bajenn-mañ d'an 19 Mez 2018, da 07:03.


FALSAB - Kengevread c'hoarioù ha sportoù hengounel Breizh - PCI Collectif\nKeleier FALSAB - Kengevread c'hoarioù ha sportoù hengounel Breizh\nFALSAB - Kengevread c'hoarioù ha sportoù hengounel Breizh\nUr rouedad a c'hoari a-stroll\n« C'hoarioù e-leizh a gaver e Breizh, rak miret hon eus ur sevenadur a blijadur, an hini da c'hoari holl asambles, bras ha Bihan. »\nrenerez ar FALSAB\nDa Veurlarjez war blasenn an iliz e Gwerliskin, etre an Arvor hag an Argoad, en em gav gwazed ar gumun da gemer perzh e kampionad ar bed Bouloù pok. Krouet e oa bet an tournamant-se gant person ar barrez e 1656 evit habaskaat an darempredoù etre ar baotred. Diwar neuze, da lavarout eo abaoe tri c’hantved, e vez aozet bep bloaz ar c’hampionad-se. Daou skipailh a stourm an eil enep egile : re an norzh– ar re a sko dor o zi eus tu an norzh - enep re ar su – a sko dor o zi eus tu ar c’hreisteiz. Gant ar c’hoarierien e vez stlapet un hanter granenn graet e beuz, enni un tamm plom teuzet, hi da gouezhañ an tostañ ar gwellañ eus ar « mestr ». Hag evel-just e vez farsadennoù ha c’hoarzhadegoù forzh pegement !\nAr c’hoari-se, hanterhent etre ar bouloù hag ar paledoù, a zo bremañ unan eus ar c’hoarioù hengounel renablet gant kengenrouedad ar c’hoarioù hag ar sportoù hengounel e Breizh.\nAr paledoù hag ar bouloù breizhat plaset mat\tLenn da heul\n« Renket eo bet c’hoarioù hengounel Breizh e pevar rummad : ar c’hoarioù nerzh, kilhoù, bouloù ha paledoù, » a zispleg Peggy Liaigre, renerez ar FALSAB.\nAr c’hoarioù bouloù ha paledoù a ra berzh e Breizh. « Ar c’hoari paledoù war ur plankenn a zeu eus korn-bro Roazhon ; skignet eo bet kazi holl gleuboù Breizh ha plijout a reont d'ar re vihan koulz ha d'ar re vras. Ar c’hoari bouloù breizhat a zo evel ar petank e Marsilha, c'hoariet e vez dreist-holl e Mor-Bihan hag e Aodoù-an-Arvor hag ivez war harzoù departamantoù Ill-ha-Gwilen ha Penn ar Bed, » eme ar renerez.\nDoareoù heñvel, met reolennoù disheñvel\tLenn da heul\nEvit bezañ anavezet evel ur c’hoari hengounel ez eo ret diskouez e berzhioù-mat: « Pleustret a gozh, un hanter-kant vloaz d’an nebeutañ ». Ur poent all : « Ne ijiner reolenn nevez ebet , met treuzkas a reomp ar reolennoù a-benn lakaat anezho da badout evit chom hep koll talvoudegezh ar c’hoari, zoken ma vezont cheñchet gwech ha gwech all e diabarzh ar c’hleuboù, » a zispleg ar renerez.\nEvelato ma chom heñvel doareoù diavaez ar c’hoarioù e c’hell o reolennoù bezañ disheñvel hervez al lec’h ma vezont c’hoariet, hag a-wechoù etre ar c'humunioù nesañ zoken. Da bep lec'h e c’hoari ! C’hoarioù zo a zo aet da heul an amzer. Gwechall da skouer, e veze c’hoariet paledoù war al leur gant mein plat hag hiziv an deiz e vez c’hoariet gant paledoù potin. » Kement-se a ziskouez mat pinvidigezh ur pleustr birvidik-kenañ, a verz ar renerez.\nTreuzkas ur pleustr a blij d'ar re gozh koulz ha d'ar re yaouank\tLenn da heul\nAlies e vez goulennet digant ar FALSAB, ur pol a bled gant ar c’hoarioù hag ar sportoù breizhat, alioù evit kompren c'hoari-mañ c'hoari : « tud hag a zo en o c’herz ur c’hoari kozh-tre ha n'anavezont ket an anv nag ar reolennoù, pe tud n'anavezont nemet an anv ha netra ken, peogwir e veze treuzkaset ar reolennoù dre gomz nemetken. Ober a reomp neuze enklaskoù e-touez hon izili. » Setu aze un doare da zizoleiñ eilstummoù ankounac'haet hag a zeuio da vezañ glad an holl.\n« Ar c’hoarioù-se n’int ket deomp-ni hepken ! Evit ledanaat o zachenn e reomp abadennoù kehentiñ gant hon izili, e savomp raktresoù pe e aozomp abadennoù, » a zispleg deomp ar renerez. Kas war-raok pleustr ar c’hoarioù hengounel-se da geñver emgavioù plijus hag evit tud a bep oad, harpañ an holl gengevredigezhioù ha frammoù a bleustr warno, sed aze pal pezh ar c’hevredigezhioù ezel eus ar FALSAB.\nGant ar youl da dreuzkas d’ar re yaouankañ an doareoù hengounel da c'hoari e kemer perzh ar FALSAB er mareoù troskol hag en oberezhioù pedagogel ar skolioù… « pourchaset hon eus da skouer c’hoarioù breizhek da skolioù Diwan Breizh ha da unvaniezh sportel skolioù ar c’hentañ derez, an USEP. Kinnig a reomp ivez c’hoarioù da feurmiñ en un dek lec’h- eskemm bennak».\nOuzhpenn-se e vez embannet levrioùigoù gant ar FASALB, gwerzhet marc’had-mat. « Da skouer, un den tik gant c'hoarielloù diwar ar maez en deus goulennet sikour diganeomp. Embannet hon eus ugent fichenn da ziskouez penaos fardañ anezho gant ur gontell. A-bouez eo evidomp reiñ reolennoù ha ment ar c'hoarioù a-benn broudañ an dud dornet mat d'o seveniñ».\nUn dachenn dudi gouestlet d’ar c’hoarioù breizhat\tLenn da heul\nPal ha c'hoant ar FALSAB a zo reiñ buhez ha broudañ ar c’hoarioù hengounel, lakaat ar c’hoarioù da vezañ anavezet er bed a-bezh ; setu perak ez eus bet kaset da vinistrerezh ar Sevenadur hag ar C’hehentiñ un teuliad da c’houlenn bezañ enskrivet war roll an oberezhioù-gwarediñ gwellañ an UNESCO.\nGoude ur galv da raktres ha bet dibabet gant Rannvro Breizh hag evit bezañ a-wel d’an holl, eo aet ar c’hengevredad d’en em staliañ e ti-skluz Hilvern, war ribl ar Ganol Naoned-Brest, e Sant-Goneri : « E miz Mae 2017 e tigorimp un dachenn dudi gouestlet d’ar c’hoarioù breizhek gant ar youl da reiñ d’ar muiañ a dud an tu da zizoleiñ ar glad sevenadurel dizanvezel, glad ar stêrioù hag hini ar savadurioù ». A-hed ar bloaz a zeu e c'hello an dud a bep oad en em ziduañ en ur c'houdorenn a 2500m2. Da vezañ kendalc’het...\n1930 : Krouidigezh ar FALSAB, Kevread mignoned ar gouren hag ar sportoù atletek breizhek.\nBloavezhioù 1990 : ar FALSAB a zeu da vezañ ur c’hengevread, pep strolladh war dachenn ar gouren hag ar sportoù atletek a zo en em vodet e kevredadoù.\n1994 : emezeladur ar c’hoarioù ampartiz er c’hengevread.\n2009 : Ar FALSAB a zo anavezet evel « Yaouankiz ha deskadurezh popl » gant Ministrerezh ar Yaouankiz hag ar Sportoù (Unvanded sokial).\n2011 : gratadur evit ar sportoù.\n2012 : anavezet eo gant an UNESCO evel aozadur e-maez-gouarnamant.\n2017 : Digoradur un dachenn dudi evit ar c’hoarioù breizhek.\nDiazezer : Charles Cotonnec.\nPrezidant : Joseph Allio.\nSkipailh : un implijad pad, emellerien diavaez ha dek den bennak a youl vat.\nRannvro Breizh, kuzulioù-departamant Mor-Bihan, Penn-ar-Bed ha Liger-Atlantel.\nBetek miz Ebrel 2017\nSportva, sal Artus\nPlg. 02 97 08 21 20 pe 06 30 74 27 95\nAdalek miz Mae 2017\nTachenn ar c'hoarioù breizhek\nC'hoarioù ha sportoù\n95 c'hoari renablet e Breizh ; 60 anezho a vez c'hoariet c’hoazh.\n40 framm keveler emezelet e pemp departamant Breizh hag e rannvro Pariz.\nFeurmiñ c’hoarioù, teulierezh, buheziñ...\nDigoradur un dachenn dudi evit ar c’hoarioù breizhek e 2017.


Catherine Margaret Ashton, baronez Ashton of Upholland (ganet d'an 20 a viz Meurzh 1956), a zo ur bolitikourez a Vro-Saoz, ezel eus Kengor Europa abaoe Here 2008. Ezel eo ivez eus Kambr al Lorded, evit strollad al Labour. Kadoriadez (leader) Kambr al Lorded eo bet ha Lord prezidant ar C'huzul.\nD'ar 6 a viz Here 2008 he doa kemeret lec'h Peter Mandelson evel komiser evit ar c'henwerzh e Kengor Europa.\nAnvet eo bet da Uhelgannadez Unaniezh Europa evit an aferioù diavaez hag ar politikerezh surentez e miz Du 2009, karg boulc'het ganti adalek ar c'hentañ a viz Kerzu 2009, betek an 30 a viz Eost 2014. Kemeret eo bet he lerc'h gant Federica Mogherini.\nAdtapet diwar « https://br.wikipedia.org/w/index.php?title=Catherine_Ashton&oldid=1589839 »\nDernière modification le 30 Eos 2014, à 18:21\nKemmoù diwezhañ degaset d'ar bajenn-mañ d'an 30 Eos 2014, da 18:21.


An diou vamm-goz - Wikimammenn\nAn diou vamm-goz\nEr bloa 1870 e oa. Du-ze, en-dro da vro an Alzas-Loren, e-lec’h ma stourm er mare-man hon soudarded kalonek, hon zud koz en em ganne ive. Ar memes karante-vro a verv hirie en hon c’hreiz a entane o c’halon hag a nerze o brec’h a-eneb ar gwasker fallakr a zo adarre hon hini. Ar gouanv a rene. Abaoue pell zo an enebour en doa dastumet e nerz brasan endro da Pariz ; koulskoude, er Zav-heol, eul loden eus hon zoudarded a gendalc’he da stourm eus o gwella.\nSerr-noz e oa. Eun toullad aneze, renet gant eul lutanant, a glaske eur goudor evit tremen an noz. Eun avel-sil a c’houee ha, war an douar skornet, an erc’h en em lakeas da gouean munut ha sklaset. Soudarded ar Frans n’o deus biskoaz kollet kalon a-rôk ar c’houlz ; koulskoude, dienez ar re-man a oa ken bras ma c’houljont holl chom a-zav e-lec’h ma oant.\n— « N’hellomp ket tremen an noz dindan eur seurt amzer, eme ar mestr ; maro e vefomp holl a-raok arc’hoaz ar beure. Arru omp tostik d’eur gêriaden merket aman war ma c’harten. Eno e kavfomp, da vihanan, eur goudor hag eun tammig plouz da astenn hon izili. » —\nKennerzet, pep-hini a adsammas e zac’h hag a-benn nemeur e tiflukas e-touez ar gwez eur gêrig distro, goloet gant linsel gwenn ar gouanv.\nEur sklerijen a bare dre ar prenestr.\n— « Sell, tud a zo, eme al lutanant souezet. » —\nDibôt a wech e kavent war o hent kêriadennou diflach. Roud ar brezel a oa dre-oll. An tier na vezent ket devet a veze peurvuian dilezet. Kement a c’halle a dec’he rak a gwasker digalon.\nAr mestr gant daou soudard a dosteas d’an ti hag a skoas war an nor. Den ne respontas. Skei a reas a-neve. Grik ebet… Neuze gant e fuzul e vountas warnezi, ha setu aman an dôlen a skoas o daoulagad :\nAzeet war an oaled, eur plac’h koz, diskabel ha diarc’hen, a oa beuet en he daerou. Gwech, he c’hlemmou a garge an ti hanter-sklerikennet ; gwejou-all, e kroazie he diouvrec’h hag en em lakae da ganan goustadik eul luskellerez karantezus.\nAn tri soudard a voe teneraet.\n— « Diskiantez eo, eme unan ; paour kêz koz ! »\n— « Oad ma mamm-goz, eme egile, o sec’ha e zaoulagad. »\n— « Demp tre e-barz, eme al lutanant ; red eo d’imp. »\nDa drouz o boteier ar vamm-goz a zavas he fenn. Sevel a reas evel eun tenn hag eul luc’hedenn a stravilh a dremenas en he sell, met, oc’h anavezout soudarded ar Frans, e lôskas eur griaden a levenez hag, o tostaat oute, en em dôlas d’an daoulin, o ouelan, o c’hoarzin hag o pokat d’o daouarn.\n— « Petra ’zo, mamm-goz ? savet ’ta ! »\n— « Moris, ma mab bihan, a zo lazet !… gante, er brezel. C’houi hen rento d’in, kuita, ma mabig ? »\n— « Ya, ya, mamm goz, bezet dinec’h ! Roet d’imp eun tamm bara. »\n— « N’eus ken ! eme ar baourez, hag he zell diskiantet gant ar glac’har a rae tro he zi dilezet. »\nNeuze, ive ar re-all a reas eur zell en-dro d’ê. Tôliou drailhet, presou digoret, boutailhou bruzunet,… en pep korn, roud an dismantr hag an drailh !\n— « An dud goue, eme al lutanant o serri e zorn ! Pegouls, eta, e c’hallfomp o flastran ? »\nE keit-se, ar vamm-goz, harpet ouz an dôl, a oa en he sonj hec’h-unan. Souden e savas he fenn hag, o tremen he dorn war he zal, evel o klask he memor, e krogas e brec’h al lutanant.\n— « O gwelet ho peus, emei ? »\n— « Pegouls, eme heman ? »\n— « Hirie ’ta ! Du-ze emaint er gêr dosta… O gwelet am eus ! Deut ganin ! » — Ha dija e kerze ’trezek an nor, eur mousc’houarz war he muzellou.\nAn tri soudard en em zelle.\n— « Diskiantez eo, eme unan ; n’eus ket van d’ober diouti. »\n— « N’ em dromplet eo marteze, eme unan-all. »\n— « Nan, nan, eme an hini goz ! Ar brusianed fall o deus lazet ma Moris. Du-ze ’maint. Deut hardi ! » - hag e zell a oa eün, he stumm a oa gwirion.\n— « Demp da gavet ar re-all, eme ar mestr. » — Daoust ma oa karget d’o ren, e selle anê evel breudeur ha stank e c’houle o ali.\nAr re-man a oa krog gant o zamm pred. Lod a c’houee tan, lod all a denne plouz da gas d’ar c’hrevier. An nec’h a deuas en o zouez gant kelou ar rener.\n— « Petra d’ober, eme heman ? Skuiz-maro omp, hag ezomm en deus pep-hini ac’hanomp eus an noz-man da repoz. Met, diouz an tu-all, mar deo gwir an dra-ze, ma vezimp dizoloet a-rôk an de, kelc’hiet, bruzunet, pe, a zo gwasoc’h, prizoniet… Gwell e vefe marteze mont da zoupren anê. »\n— « Mont da welet, red mat eo ! »\n— Ha kerkent an holl a zo war zav. An hini goz a gemeraz ar penn.\nAn erc’h a goueze breman stankoc’h evit biskoaz hag ar frim a galede ouz bleo ha baro hon zoudarded. Ah ! pegouls, eta, e vijent c’hoaz pep-hini en e vro, dastumet gant e diegez en-dro d’eun oaled gwrezus ?… Met ar fallaen ne badas ket, ha, pa digouezjont, a-benn eur pennad dale, a-hed gwel d’al lec’h a glaskent, hini ne zonje en e boaniou ; envor an trec’her milliget a entane o c’halonou gant ar gounnar.\n— « ’N ho sav eur pennad, eme al lutanant… Sur oc’h eo aman emaint, emean d’an hini goz ? »\n— « Ya, emezi. »\n— « Chomet aze holl, eme ar mestr ». Hag, o kemer daou soudard, e pellaas goustadik.\nDu-hont, e-touez ar gwez, eman ar gêriaden ; e penn ar park-ze eman ar bali a gas d’an ti…\nDao !… a-raok m’o dije bet amzer da welet den, eun tenn en deus straket ha diskaret unan eus ar zoudarded d’an douar.\nDihunet gant an taol, an holl Alamaned er gêr vihan a zo savet en spont. Ar mestrou a ro urziou prim ha pep-hini a glask e lec’h d’en em zifenn eus e wellan, rak, int-i ivez, n’int ket niverus. Met n’o deus ket amzer evit-se. Ar re-all a zo warne gant o baionetez. Eun bebeut tennou a sklok e-kreiz an denvalijen. Hag e klever a-greiz-oll eur griaden : « Paouezet ! Paouezet ! bevet ar Frans ! » Spouronet-oll, an Alamanted a zo en em rentet.\nSoudarded hon bro en em anavezas. N’oa den kollet nemet ar soudard a oa bet losket outan an tenn kentan gant ar « santinel ».\nE keit-se, petra ’oa deut ar vamm-goz da vean ?\nPa zeuas ar zoudarded da zevel korf o mignon, e kavjont anezi daoulinet en e gichen, dinec’h mat ouz ar pez he devoa graet hep goût d’ei. E benn a oa ganti war e barlen hag e vouskane d’ean gant karante.\n— « Kavet eo ma mabig, emezi evurus ; anaveet am eus e vragou ru. »\n— « Mamm-goz, eme eur vouez izel, izel. »\n— « Penaos ? n’eo ket maro, eme an holl en eur vouez, evurus. »\nSiouaz, o levenez ne badas ket. Ar zoudard yaouank, tizet en e gof, a reas prestik eur zell en dro d’ean ; war e vuzellou e teuas ar geriou " Mamm goz, ma Doue ! » hag e tremenas.\nD’ar mare-ze, en eul lochennig a Vreiz-Izel, eur plac’h koz a oa daoulinet war an oaled o pedi hag o hirvoudi.\n— « Ma Yannig, ma holl zouten er bed-man, maro eo pell a zo moarvat, maro hep ma c’hallan zoken bezan en e gichen da zigemer e hirvoudou diwean. ma Doue, bezet true ouz ma mabig ! »\nNe zonje ket, ar c’hêz plac’h, penôs he mab bihan, d’an eur-ze end-eün, a grede, en eur vered, anavezout e vamm-goz a Vreiz-Izel e plac’h koz an Alzas ha penôs houman he devoa sonjet kavout er Breizad yaouank he mabig muian karet.\nDoue, en e vadelez, en devoa rentet war an dro he mab-bihan d’ar vamm-goz hag e vamm-goz d’ar mab-bihan.\nAdtapet diwar « https://br.wikisource.org/w/index.php?title=An_diou_vamm-goz&oldid=109838 »\nKemmoù diwezhañ degaset d'ar bajenn-mañ d'an 23 Du 2017, da 10:52.


Uncategorized | A ! Lenn...\nAet on, Gwenn A-Du (2017)\nKavet em eus dreist tem al levr-mañ : un den yaouank a guita e di hep lavaret tra da zen, evit kerzhout eeün dirazañ. Temptadur meur a zen, yaouank pe kozh, emichañs… En em leuskel a ra da vont diouzh ar pezh a gav, ha da zaremprediñ an dud en em gav war e hent. Skrivet eo brav ha dedennus da lenn, keit ha ma vezer e-barzh. Ur wezh adserret al levr, koulskoude, e kav din ne z’a ket pell a-walc’h anezhañ. Chom a ra klouar, evel pa ne rafe nemet kontañ un taol-pleustr gwirion (marteze eo se, met kenkoulz e vije bet en displegañ neuze), daoust ma vije pinvidik-kenañ an tem ha ma vije bet moien da zonaat an traoù evit lakaat an haroz da vevañ degouezhioù estlammusoc’h, pe dañjerusoc’h, pe me ‘oar, evit ma vije desket traoù da vat gant al lenner ha kavet repsontoù da c’houlennoù a sav outañ e-unan. Met n’eo nemet va savboent a zen gour, ha n’eo ket bet skrivet al levr evit e rummad-oad…\n2 Evezhiadenn\t| tags: A-Du, Aet, Gwenn, on\t| posted in Avañtur, Beajoù, Brezhoneg, Buhezskridoù, Lennegezh evit ar re yaouank (brezhoneg), Psikologiezh, Romantoù, Uncategorized\nEvit abegoù personel, e vo dibosubl-krenn din boueta A ! Lenn… e-pad un nebeut mizioù. Adstagañ a rin gant ar skrivañ pennadoù d’ar 15 a viz Even 2018, d’an diwezhatañ. Da c’hortoz, e kinnigan deoc’h al levr-mañ, skrivet ganin.\nMa n’ho peus ket graet c’hoazh, e c’hellit ivez teurel ur sell war pennadoù kozh ar blog. An hini kentañ anezho a oa Koulz ar c’hastrilhez gant Herve ar Gall (11/12/2008), goude, n’ho peus nemet pignat 🙂\nKen ar c’hentañ ! A galon !\n2 Evezhiadenn\t| posted in Uncategorized\nAmeli Penn-Koumoul : Labour ha dilabour 1 ha 2, Maguy Kerisit (2010, 2011)\nUn istor hiroc’h eget boaz a ginnig Maguy Kerisit amañ, setu perak eo bet embannet dindan div levrenn ha n’eo ket unan. Koshaet eo Ameli. Echu eo ar skolaj ganti, emañ o vont da gregiñ gant al lise. Monedone a ra an istor etre kudennoù labour he zud ha kudennoù labour ar re yaouank a oad ganti, ar pouez en deus an hent micherel dibabet war ar vuhez diwezhatoc’h, hag an doare ma ra plas pep hini d’ar soñj-se war ar pemdez. Ameli zo paket gant soñjoù all eget labourat, koulskoude, pa rafe, e teufe a-benn moarvat. He c’harantez nevez, ar c’hoariva, kemeret da zanvez diret, a vounto anezhi da zerc’hel krog. He c’henitervez Manu a labour evel ur marc’h, evit un eostad kalz re dreut. Petra ober, kuitaat an hentad klasel evit mont war ur vicher ? Se a zo bet graet gant Yanis, dou sig Ameli, en deus adkavaet war un dro fizañs ennañ ha raktresoù evit an dazont.\nEvit krennarded oadetoc’h eo an istor-mañ eget ar re a oa a-raok. Krog eo Ameli hag he endro yaouankizoù da sellet war-zu an dazont. Anv a zo eus evaj, butun ha darempredoù revel. War he c’hoar e vrasa Ameli, dousigoc’h eget ar re all marteze, met a-benn ar fin emañ a-reze ganto.\nPlijus eo da lenn, chom a ra jentil met pakañ a ra mat ar pezh a zo pouezus e buhez ar re yaouank, ha sklaer eo int koñsernet holl gant ar sujedoù a zo anv anezho. Krediñ a ra din e c’hell bezañ dedennus evit skolajidi trede, pe eilvet klas zoken, daoust ma ne welfen ket mat penaos e c’hell bezañ meret ar fed e vije div levrenn oc’h ober an istor glok. Mat eo na sujañ ket betek re d’ar furmoù roet, koulskoude, evit ma chomfe plas d’ar skrivagner d’en em ziskuliañ hep re a gabestroù.\nOber un evezhiadenn\t| tags: Ameli, dilabour, Kerisit, Koumoul, labour, Maguy, Penn\t| posted in Brezhoneg, Lennegezh evit ar re yaouank (brezhoneg), Romantoù, Uncategorized\nDogan, Jakez Riou (1943)\nAr pezh-c’hoari-mañ n’eo ket da renkañ e-touez oberennoù bras Jakez Riou. Berr-kenañ eo, dija, ha n’eus ket kalz danvez enni.\nGwelet a ran anezhañ kentoc’h evel ur farsadenn, ur “private joke” etre daou vignon o doa miret spered lamponed : Jakez Riou ha René-Yves Creston, en doa graet an tresadennoù da heul an destenn (e-touez tudennoù ar pezh-c’hoari ez eus un arzour, anat eo perak). Ar re-se n’int ket bet adkemeret evit an embannadur-mañ, ar pezh a zo domaj. N’o doa ket klasket an daou vignon lakaat embann o “oberenn” kennebeut. Kavet o doa farsus-kenañ an darvoud, a ouezent marteze muioc’h eget ar pezh ne lavaront diwar e benn, ha savet e oa bet ar pezh-c’hoari evit reiñ ton dezhañ ha c’hoarzhin etre mignoned.\nUn nebeud damc’herioù farsus a zo, eskemmoùoù skañv, lakaat a ra da c’hoarzhin pe de vousc’hoarzhin, ar pezh a oa ar pal. Interest pennañ ar skrid n’emañ ket amañ ken en deiz a-hiziv, a gredan. Sikour derc’hel soñj eus an taol disujidigezh aroueziek ma oa tarzhadenn monumant ar vezh, ne lavaran ket.\nOber un evezhiadenn\t| tags: Dogan, Jakez, Riou\t| posted in Breizh gwezhall, Brezhoneg, C'hoariva, Fent, Istor, Uncategorized\nUn hent hag un dremmwel, Joelle Kermoal, Pierrette Kermoal ha Yann Mikael (1972)\nEl levrig-mañ eo bet bodet 8 danevell skrivet gant tri skrivagner disheñvel, div blac’h hag ur paotr. Danevelloù Yann Mikael a anavezen c’hoazh, dre m’em boa lennet anezho en dastumad danevelloù gantañ e-unan e oa bet moullet e 2008 : An emgav chanter ha danevelloù all. Adlennet em eus anezho ha kavet anezho mat un eil gwezh. Ar re all, gant Joelle ha Pierrette Kermoal, eo evito em boa prenet al levrig peogwir e kave din ne gavfen ket anezho e lec’h all. Ha n’em boa ket lennet anezho c’hoazh, e gwirionez.\nPlijet on bet ganto dre vras : ar memes perzhioù mat o deus an div skrivagnerez. Danevelloù-ambiañs a ginnigont, o tepegn eus ar bravañ ur momed, ur pred e buhez mabden ma vez an unan o klask e hent pe war var eus an dazont. Momedoù hiraezh ha levenez tro-ha-tro. Ur skritur gwregel tre eo, a-benn ar fin -daoust ma kavfe din n’eo ket ken anat an diforc’h etre skridoù paotred ha merc’hed, en deiz a hiziv, tost da 50 vloaz diwezhatoc’h. Perzhioù gwan o deus ivez : daoust ha danevelloù int, pe skridoù nemetken, n’anavezer ket re vat penn diouzh lost anezho… ha peg int ouzh ar vuhez bevet, hep mont pelloc’h. En se int tost ouzh danevelloù Yann Mikael hag e ro ur seurt unvaniezh d’an hollad.\nAl levrig n’eo ket ur binijenn e lenn, met ne laosko ket ur roud don em spered kennebeut.\nOber un evezhiadenn\t| tags: dremmwel, hent, Joelle, Kermoal, mikael, Pierrette, Yann\t| posted in Brezhoneg, Buhezskridoù, Danevelloù, Uncategorized\nBeaj Lakvern, Ewen Jacq-Perrot (2015)\nA-fed temoù e kendalc’h Ewen Jacq-Perrot da ergerzhout temoù ha n’int ket hentet gant kalz tud e brezhoneg, ar pezh a zo plijus. Lakvern zo un diouganer yaouank, kontet e vez e veaj-deskiñ el levr-mañ. Dedennus eo, orin ha skrivet brav.\nN’eo ket ur souezh, avat, e vije ken tanav al levr : graet eo bet elipsoù e lec’hioù un tamm dic’hortoz hag a vije bet gwelloc’h kontañ e stumm senennoù a-wezhioù, a gav din. Muioc’h a senennoù bevet, divizet, a vije deuet mat ivez evit terriñ untoniezh an dezrevell a-wezhioù. Peadra zo da gompren an istor memestra, fasil, met ar santimant a chom goude serriñ al levr eo n’eo ket bet peurechuet ar skritur a-raok kas da embann ; ar pezh a gavan domaj. Ret eo gouzout e vez hir-mat an istorioù moliac’h peurliesañ, ne vije ket a-enep ar c’hiz diorroen muioc’h eta.\nOber un evezhiadenn\t| posted in Uncategorized\nElles vivaient d’espoir, Claudie Hunzinger, Frañs (2010)\nEvit ur romant, n’eo ket unan da vat, daoust m’eo bet romantaet an istor dre ret. Tennet he deus Claudie Hunzinger hec’h awen digant kaieroù dornskrivet he mamm Emma Pitoizet hag al lizhiri he doa eskemmet gant he mignonez ha mestrez Thérèse Pierre, er bloavezhioù 20 ha betek an eil brezel-bed. Un istor karantez etre div vaouez, eta, en en ziliamm dre ret abalamour d’ar c’hilometradoù zo etrezo ha d’ar garantez a vag Emma evit ar c’hig, hag a vount anezhi d’en em renkañ dre un dimeziñ ha ne lakaio ket anezhi evurus. Taolenn ur maread trubuilhet ha maouezed sachet-disachet en un endro kontrol eo. Kest an evurusted hag ar garantez a vez atav. Goude m’eo pellaet an div vaouez an eil diouzh eben, e teu Thérèse da vezañ un ibil eus ar Rezistañs e bro Felger : jahinet ha distrujet e vo gant ar Gestapo, ha hi yaouank c’hoazh, hep reiñ anvioù he c’henlabourerien. Emma he deus dibabet ur vuhez stabiloc’h ; dimezet eo gant un alaman a labour evit an nazied. Ne vo ket bravoc’h he buhez evit kement-se, hiroc’h, ne lavaran ket.\nNe oa ket ar wezh kentañ din lenn ur skrid bennak gant Claudie Hunzinger : Bambois la vie verte, dezrevell he “distro d’an douar” er bloavezhioù 70 a oa un doare best-seller er metoù a veven ennañ pa oan bihan, ha lennet em boa anezhañ meur a wezh. Elles vivaient d’espoir n’eo ket ur romant fall met n’on ket kendrec’het gant ar stil skritur. Dedennus e vez atav keñveriañ planedenn tud disheñvel e mareoù poltikel trubuilhet ha reiñ a ra tro al levr-mañ da zizoloiñ a-dost ur verzherez eus ar vro evit ar pezh a sell ouzh ar Rezistañs. Lennet e vez hep displijadur ha buan, daoust ma ne vije ket ur bennoberenn.\nOber un evezhiadenn\t| posted in Brezel, Buhezskridoù, Galleg ha bet lakaet e galleg, Istor, Romantoù, Uncategorized\nEnora e Kernev-Veur, Serj Richard (2014)\nLennet e vez al levrig leun a startijenn-mañ en un tenn. Kavout a reer ennañ ur c’hlasad eilvet, o veajiñ e Kernev-Veur : un digarez da zastum ur bern titouroù diwar-benn ar vro hag he yezh, gant un enklaskig a ro lusk d’an istor hag a ro ivez un danvezig preder diwar-benn ar stourm sevenadurel.\nKavout a ran un tamm gros ar fiselennoù ; da skouer, kliched ar “penndudenn lart”, uzet ha miluzet a gaver div wezh er romant-mañ (peadra ‘vije da lavaret diwar-benn ar penndudenn-se, on krog da vezañ heuget gantañ paneogwir e varn tres diavaez an dud en ur veskañ anezhañ dre ret gant pimpatrom un temz-spered laosk, met n’eo ket gant Serj Richard eo bet ijinet ha ne c’heller ket magañ rukun outañ evit kement-se. Ouzhpenn-se e tiskouez ar skrivagner ur gwir c’hoant da zigeriñ ar gevredigezh d’an holl, pa gont strivoù al liseidi evit degemer eus o gwellañ ur c’hrennard nammet a vez bountet e gador-ruilh ganto a-hed al levr). Implijet e vez charreadoù a bikoù-estlamm ivez, evit chom tost eus doare-soñjal ar re yaouank moarvat.\nDaoust ma vije anv eus liseidi e kredan eo skrivet al levr-man kentoc’h evit skolajidi, eo tostoc’h o zemz-spered eus hini tudennoù al levr. Me gav din eo deuet a-benn Serj Richard da ginnig un istor dedennus hag a blijo dezho.


Luise Henriette von Oranien - Wikipedia\nLuise Henriette van Nassau\nLuise hag he c'hoarezed\nPoltredet gant Willem van Honthorst e 1643\nLuise Henriette von Oranien, Louise Henriëtte van Nassau en izelvroeg (Den Haag 1627 – Berlin, 1667) a oa ur briñsez izelvroat, kontez Nassau ha merc'h henañ Frederig Herri, Priñs Orañj hag Amalia von Solms-Braunfels. Merc'h-vihan e oa da Wilherm an Tavedeg.\nHe bugaleaj a dremenas e lez he zad, ar stadthouder. He mamm a glaske un dimeziñ roueel dezhi, ha kaoz a voe ur pennad eus ar roue saoz Charlez II Bro-Saoz.\nRet e voe dezhi dilezel he c'harantez ouzh Henri Charles de la Trémoille, Priñs Talmant, mab da Henry de La Trémoille, ha dimezet e voe da Frederig Gwilherm Iañ Brandenburg (1620-1688), dilenner Brandenburg, e Den Haag e miz Kerzu 1646, da zeiz he 19 vloaz.\nA bouez e oa an emglev-se da zilenner Brandenburg abalamour ma oa an Izelvroioù o pinvidikaat hag en devoa ezhomm da gaou to skoazell evit kreskiñ levezon Brandenburg e Pomerania.\nDilennerez[kemmañ | kemmañ ar vammenn]\nBevañ a reas an daou zen yaouank e Kleve e-pad o bloavezhioù kentañ a-gevret ; alese ez ejont da Vrandenburg e 1648.\nA-hed he buhez pried e heulias he gwaz hag e veajas etre kêrioù Den Haag, Königsberg, Berlin ha Kleve, e-pad brezelioù hag enselladennoù, e Polonia ha Danmark. Kuzulierez he fried e oa.\nGant he c'henskriverezh da rouanez Polonia e teuas a-benn da lakaat ar vro-se da ober emglev gant Brandenburg ha da anavezout Prusia evel proviñs eus Brandenburg. Lavaret e veze ne oa ket bet biskoazh a zilennerez ken bras he levezon.\nLakaat a reas sevel ur c'hastell e Bötzow, e doare an Izelvroioù, e 1650-52 : Oranienburg e voe anvet. E 1653 e voe kemmet anv kêr en Oranienburg.\nBrudet e oa da vezañ speredek, ha madelezhus.\nMibien[kemmañ | kemmañ ar vammenn]\nC'hwec'h bugel he doe, hogen ne vevas nemet tri mab : Karl Emil (1655–1674), Frederig (1657–1713), kentañ Roue Prusia, ha Ludwig (1666–1687), pried kentañ Ludwika Karolina Radziwiłł.\n(de) Hans Biereigel : Luise Henriette von Nassau-Oranien Kurfürstin von Brandenburg. Sutton Verlag, Erfurt 2005 (ISBN 3-89702-838-7)\nAdtapet diwar « https://br.wikipedia.org/w/index.php?title=Luise_Henriette_von_Oranien&oldid=1954052 »\nIstor Alamagn er XVIIvet kantved\nKemmoù diwezhañ degaset d'ar bajenn-mañ d'an 15 C'hwe 2022, da 09:07.


Ar steuñvenn c'hlas - Gwareziñ ar vevliesseurted - Ober - Parc naturel régional d'Armorique\nVous êtes dans : Accueil >\tOber >\tGwareziñ ar vevliesseurted >\tAr steuñvenn c'hlas\nUr penn endalc'h bet kemeret e-pad Grenelle an Endro evit gwareziñ ar veoliesseurted eo ar steuñvenn c'hlas. Petra eo pal ar steuñvenn c'hlas ? Adsevel ur rouedad hentoù evit ma c'helfe ar plant hag al loened mont ha dont, kaout boued, bevañ asambles, kaout re vihan : e berr komzoù bevañ ha kenderc'hel da chom bev. Poblañsoù bevien a vez alies strewet padal eo ret da boblañsoù ur spesad kaout darempredoù etrezo evit kenderc'hel da beurvevañ.\nPetra eo ar steuñvenn c'hlas ?\nSavet eo diwar an tachennadoù naturel hag an "trepasoù ekologel" da laret eo an hentoù a liamm etrezo an tachennadoù-se.\nGlas abalamour d'an tachennadoù naturel distag ha d'an trepasoù natur a liamm anezho etrezo. A-wechoù etre an tachennadoù naturel ez eus takadoù glas evel ar c'hoadeier, ar girzhi, al lanneier...\nGlas eo ivez abalamour d'ar gwazhioù, takadoù gleb, poulloù-dour hag an tachennadoù naturel a ya da heul an dour.\nKemer a ra ar Parc an endalc'h da sevel roll an trepasoù ekologel pennañ, dre annezoù ar spesadoù a ya d'ober ar glad naturel. Renablet e vo ar c'hleuzioù hag ar girzhi e pep kumun evit ma vefe dalc'het kont anezho 'barzh an teulioù kêraozouriezh.\nLabourat a ra ivez Park Arvorig evit termeniñ ar steuñvenn c'hlas war e diriad o terc'hel kont deus ar pezh 'vez graet war ar Rannvro (brastres rannvroel a genstagded ekologel) war dachenn ar c'humunioù (teulioù kêraozouriezh, brastres terkañ ha merañ an dour). Da gentañ e ranker termeniñ peseurt labour hag e pelec'h e ranker kregiñ araok loc'hañ da vat labourioù evit gwareziñ hag adkempenn ar c'hendalc'h ekologel : kempenn war an hentoù an takadoù freuzet ha merañ riblennoù an hentoù hag all.


Re Bell Ganti – Page 60 – Radio Kerne\nCategory: Re Bell Ganti\nRe bell ganti, Lun 21 a viz Kerzu\nAnna Kere, diwar-benn La Grenouille à Grande Bouche, ur raktres dibar ha pinvidik e Roazhon lagrenouille.bzh\nAdrien Morvan, kelenner war ar russeg, diwar-benn ar viruskurunenn e Rusi\nAr blanedenn Yaou 3/6\n2vn evit kompren anvioù an te\nAr gejadenn etre Yaou ha Sadorn\nKeleier gant Tunvezh Gwloagen-Grandjean\nRE BELL GANTI 18 a viz kerzu 2020\nDerc’h eo bet staget banniel Breizh war ti-kêr Naoned, un darvoud gortozet dibaoe pell gant an holl. Arno Mahe o chom e Naoned hag ezel en UDB (Unvaniezh Demokratel Breizh) a lar deomp hiroc’h.\nAn ali lenn:Cheveux au vent (istor ar foot e Breizh, Per Mins-Pegailh)\nEr mare-mañ e vez ispisial ar vuhez evit an holl, gant ar reolennoù lakaet e plas da stourm enep red ar virus kurunenn. Ha pep hini e vev an traoù en un doare disheñvel. Tunvezh Gwlagen-Grandjean ‘n eus ar chañs da gaout ar soner Konogan an Habask deus ar pellgomz, da c’houzout penaos e kase e labour da benn. Soner bombard, binioù pe c’hoazh pib-ilin eo Konogan an Habask, hag e penn ar strollad Pevarlamm, da skouer.\nA-bennisadorn e vo Konogan an Habask o seniñ, war internet ! Er siber-fest-noz e vo eñ gant e gomper Bernard Bizien deus ar gitar. Asambles e vo eno gant strolladoù braz all, evel hini Denez Prijant pe hini Jean-Charles Gwichen, ar strolladoù Arvest, O’Tridal, pe c’hoazh Yann-Ewen L’Haridon.\nHag ur poent war Taol Kurun diouzhtu gant Fanny Chauffin, eus ar gevredigezh Féa ha e aozañ ar Festival Taol Kurun. Eizhtez zo o doa resevet 600 haïku dija…\nRe Bell ganti 17 a viz Kerzu 2020\nYolande Tirilly a vo en abadenn an DON a-benn disadorn. Livourez eo, desket he deus peñturiñ pa oa aet war he leve un nebeut a vloavezhioù ‘zo bremañ. A-bep seurt livadennoù a ra, pe gant liv ha dour (aquarelle) pe gant peñtur-eoul (peinture à l’huile). Ul levr he doa embannet e 2015 memes, da ziskouezh he labour d’an dud. Benjamin Bouard a zo bet ‘n’im gavet asambles ganti e Pouldregat, e-kichenn Douarnenez.\nUL LEVR, UN OBEROUREZ\n‘Olive Kitteridge’, gant Elizabeth Strout\nHudu e vo lakaet ar gaoz e-barzh ar gronikenn Barzhaz diwar-benn ur romant nevez deuet maez gant An Alarc’h Embannadurioù. « Ar re vrizhellet », un droidigezh kaset da benn gant Herve ar Beg, ur vouezh anavezet mat gant selaouerien ar radioioù brezhoneg…hag ur bluenn ivez, da dreiñ oberenn ar skrivagner deus Iwerzhon, Hugo Hamilton. Emañ Magali Baron deus Kuzul ar Brezhoneg asambles gant Tomaz Laken\nEL MAOUT, GUTAMA\nBet on o kaout El Maout pa dro ur c’hlip nevez dre internet, bet savet da vont gant ar ganaouenn ‘Gutama’\nAr c’heleier gant Tunvezh Vloaguen…\nPeseurt mod ‘vez lâret 2020 12 17 Fonologiezh ar brezhoneg 16\nDalc’homp c’hoazh gant fonologiezh ar brezhoneg hag ar mod ‘vez lusket ar frasennoù e brezhoneg. Tammoù traoù a zo da lâret c’hoazh, e-giz lakomp ar mod ‘vez lakaet bogalennoù ouzhpenn e-barzh serten komzoù, da aesaat ar gaoz.Youenn Wloegen zo c’hoazh deus mikro Benjamin Bouard ha Tunvezh Wloegen.\nAR GOMISION DA VREZHONEGAN KEMPER EN-DRO\nGant kêr Gemper emañ ar c’hoant da sevel «komisionoù tra-kêr», a-benn d’an dilennidi gellet labourat gant ar c’hevredigezhioù war sujedoù ‘zo. Diriaou tremenet zo bet votet krouidigezh ar gentañ komision gant ar c’huzul kêr, an hini hag a denno da yezh ar brezhoneg. Anna-Vari Chapalan, kuzulierezh kêr en karg deus yezh ar brezhoneg ha deus al liested, a zo deus mikro Tunvezh Gwlagen-Grandjean.\nRe Bell b’an ti Merc’her 16 a viz Kerzu\nTangi Poisson, dre bellgomz gant Maïna, Sterenn hag Enora, merc’hed yaouank deus skolaj Diwan Sant-Ervlan, enrollet e-doug un atalier radio renket gant Radio Naoned.\nDominique Merrien en-dro, da safaret deomp deus an traoù zo da welet en oabl da noz.\nAlan Kloareg, prezidant RKB, dre bellgomz gant Tunvezh Wloegen, da gontañ deomp pezh oa c’hoarvezet d’ar radio ar sizhun baseet, pa oa bet tud o klask dont tre e-barzh o studioioù e Sant-Nigoudem hag e Rostren.\nKronikennoù : Tennit o Anal / Buhez Bro an Naoned / Kronikenn Yec’hed / Kronikenn ar Babigoù


KDSK, Centre de Ressources Culturelles CeltiquesDocumenten : Keridwal : Barzhaz.\nKeridwal : Barzhaz.\nOberour(ien) : SEUBIL gKERNAUDOUR Herve\nISBN/ISSN : 978-2-7368-0116-8\nPlaatscode : LBR.1(SEU) - Doc nr : 15107\n2016 - 79 pajenn\nE-barzh/Staget : Meneger an danvezioù ; Geriaoueg\nBarzhonegoù hiraezhus a lennfer amañ diwar-benn karantezioù dizeürus pe kuzh, diwar-benn ar marv hag ar bed all... barzhonegoù deskoni hag a denn da harozed an Daol-Grenn € meur a live-meizañ dezhe € koulz ha reoù diwar-benn un dodenn hollvedel evel al Loar.\nKeridwal, lec'h a galon, morse perc'hennet, gweladennet e kuzh, faltaziet dindan pluenn an aozer, a ziskuilh dimp darn eus e gevrinoù. (Hervez an diverradenn war gein al levr).\nDescriptoren : Barzhoniezh / Marv / Karantez / Krennamzer / Marc'heien an Daol Grenn\nURL : http://www.brezhoneg.org/br/livres/keridwal - http://www.brezhoneg.org/fr/livres/keridwal\n1 002948 [beschikbaar] YReserveren\n2 002949 [beschikbaar] YReserveren


Poltred ofisiel ar prezidant Barack Obama (2009)\nBarack Hussein Obama II (distaget /bəˈɹɑːk oʊˈbɑːmə/), bet ganet d'ar 4 a viz Eost 1961 e Honolulu, zo ur politikour eus ar Stadoù-Unanet, a voe 44vet prezidant ar vro-se.\nGenidik e oa e dad du eus Kenya hag e vamm wenn eus Kansas, sellet e vez outañ evel prezidant afroamerikan kentañ SUA eta. Studioù en deus graet e Skol-veur Columbia hag e Skol-veur Harvard. Da senedour e oa bet dilennet e stad Illinois er bloaz 2005, hag eñ an hini yaouankañ eus holl senedourien ar vro.\nEzel eo eus ar Strollad demokrat, hag aet e oa war ar renk evit dont da vezañ danvez-prezidant an demokrated evit dilennadeg prezidant ar Stadoù-Unanet e miz Du 2008.\nGounezet en devoa war Hillary Clinton evit bezañ danvez-prezidant ar strollad demokrat. D'ar 4 a viz Du 2008 e voe trec'h war John McCain (republikan), ha dilennet e voe da brezidant Stadoù Unanet Amerika. D'an 20 a viz Genver 2009 e voe e-karg. Addilennet e voe d'ar 6 a viz Du 2012 evit un eil prantad pevar bloaz, a-enep ar republikan Mitt Romney.\n1 Bugaleaj ha studioù\n3 A-raok dont da brezidant\n4 Amzervezh prezidant\nBugaleaj ha studioù[kemmañ | kemmañ ar vammenn]\nE dad, Barack Obama Senior, a oa un ekonomour hag ur politikour eus Kenya, bet ganet e 1936 ha marvet e 1982 en ur gwallzarvoud karr-tan en Afrika. E dad-kozh a-berzh e dad a oa Hussein Onyango Obama (1895-1979), diwar-se e eil anv-bihan.\nE dad a oa bet savet en un endro muzulman met dizoue e oa.\nE vamm a oa Stanley Ann Dunham (1942-1995), ur vaouez wenn anezhi. Savet en un endro kristen, met agnostik e oa-hi. Diwar ur c'hrign-bev eo marvet.\nDesavet eo bet Barack Junior gant e dud-kozh a-berzh mamm. Torrdimeziñ a reas e dud e 1964, ha Barack n'en deus gwelet e dad nemet ur wech en e vuhez, d'an oad a zek vloaz.\nE 1965 ec'h addimezas e vamm gant un den eus Indonezia, bevañ a reas Barack eno ganto e-pad 4 bloaz. Un hanterc'hoar en deus bet, Maya Soetoro. Kelennerez eo-hi bremañ e Hawaii. E vamm-gozh a-berzh-mamm a oa aet da Anaon dres a-raok na vije aet an trec’h gant he mab-bihan d'an dilennadegoù prezidant.\nGoude mont kuit eus ar skol e reas studioù uhel adalek 1979. Mont a reas da Skol-Veur Columbia (e kêr New York) ma tapas un testeni war ar skiantoù politikel hag arbennik war an darempredoù etrebroadel e 1983.\nDimezet eo Barack Obama gant Michelle Obama abaoe 1992. Gwiraourez eo bet.\nDiv verc'h zo dezho, Malia Ann, bet ganet e 1998, ha Natasha ("Sasha"), bet ganet e 2001. Bevañ a raent e Chicago kent mont da chom d'an Ti Gwenn.\nA-raok dont da brezidant[kemmañ | kemmañ ar vammenn]\nDont a reas da vezañ senedour Illinois eus 1997 da 2004, ha senedour er C’hongres amerikan eus 2005 da 2008.\nAmzervezh prezidant[kemmañ | kemmañ ar vammenn]\nFall e oa stad an ekonomiezh pa oa bet anvet da Brezidant goude George Walker Bush. Goulennet en deus digant ar C'hongres ur sammad dreistordinal a 787 000 000 000 a zollaroù evit klask lakaat un termen da giladenn an ekonomiezh. Graet eo bet ar Stimulus Bill eus ar raktres-se gantañ. Degaset en deus arc'hant ivez d'ar bankoù ha d'ar c'hompagnunezhioù sevel kirri.\n(en) (es) Lec'hienn ofisiel Barack Obama\nAdtapet diwar « https://br.wikipedia.org/w/index.php?title=Barack_Obama&oldid=1908797 »\nKemmoù diwezhañ degaset d'ar bajenn-mañ d'an 8 Eos 2021, da 23:33.